Antonio Zavala - Wikipedia, entziklopedia askea.\n2Euskaltzaina eta omendua\n(«Antonio Zabala» orritik birbideratua)\nTolosa, 1928ko urtarrilaren 23a\nXabier, 2009ko urtarrilaren 2a (80 urte)\nZizurkilen, 1994ko maiatzean, Pedro Mari Otaño eta Teodoro Hernandorena bertsolariei eskainitako omenaldia.\nAita Antonio Zavala Echeverria (Tolosa, Gipuzkoa, 1928ko urtarrilaren 23a - Xabier, Nafarroa Garaia, 2009ko urtarrilaren 2a) euskal idazlea, euskaltzaina eta euskal herri-literaturaren ikerlari eta editorea izan zen. Kazetaritzari ere ekin zion, La Voz de España, Diario del Alto Aragón eta El Diario Vasco egunkarietarako idatzita. Orobat, mendizale sutsua izan zen.\n« Zavalak egundoko lana egina du: hirurehundik gora liburu, benetako euskaraz idatziak, argitaratu. Baserritarren eta euskararen jabe direnen kontakizunak jaso ditu. Eta bertso mordoa. Kontu horietan, Euskal Herri osoan, gutxi izango da berak bezainbat dakienik. »\nAntonio Zavala 1945ean sartu zen Jesusen Lagundian. Horri esker Oñan Filosofia eta Teologia ikasi zituen.\n1954an, bertsoak biltzeari ekin zion, 1961ean, Auspoa argitaletxea sortu zuen, horien berri zabaltzeko. 1993an, Auspoa argitaletxearen barruan beste bilduma bat sortu zuen, Biblioteca de Narrativa Popular izenekoa, gaztelaniazko ipuinak argitaratzeko. Berrogei urtetik gorako bide horretan, 361 liburu argitaratu zituen guztira: 332 liburu, Auspoa sailekoak (310 ohikoak, eta 22 sail nagusikoak); eta beste 29 ale, Biblioteca de Narrativa popular sailekoak. Hor agertu dira bertsolarien bertso bildumak, biografiak eta pasadizoak; herriko jendearen kontakizunak; garai bateko bizimoduaren berri ematen duten liburuak; erromantzeak; narrazioak... Euskal herri-literaturaren gordailurik oparoena da gaur egun Auspoa liburutegia, eta bertsolaritzaren ikuspegitik ez ezik, antropologiaren, historiaren, soziologiaren eta literaturaren ikuspegitik ere berebiziko garrantzia du. Biltzaile, ikertzaile eta eragile izan da Zavala. Izan ere, biltzen eta ikertzen ez ezik, lan handia egin du zer kontatua bazuen jendea bilatzen eta horiek idaztera bultzatzen.\nEuskaltzaina eta omendua[aldatu | aldatu iturburu kodea]\nEuskara batuan inoiz idatzi ez zuen arren (nahiago zuen euskara batuaren aurretiko grafia erabili; bere abizenen idazkera lekuko), euskararen eta herri literaturaren alde egiten ari zen lan bikaina eskertu nahi izan zion Euskaltzaindiak, eta euskaltzain urgazle izendatu zuen Antonio Zavala, 1961ean; eta, handik hiru urtera, 1964ko abenduaren 18an, euskaltzain oso. Euskaltzaindiaren barruan, Herri Jakintza eta Bertsolaritza batzordeen buru izan zen, eta Euskararen Lekukoak batzordeko kide. Hala ere, Zavala hurbiletik ezagutu zuen Joxemari Iriondok hauxe dio: «Ez dut ustea, ordea, bilera askotara joango zenik, bere lanetan aspergabea eta bakartia baitzen, eta ez zuen betetzen inongo taldetako diziplinak, bileretan denbora gehiegi galtzen dela uste eta esaten baitzuen».\nZavala omenaldizalea ez zen arren, Tolosako herriko seme kuttun izendatu zuten 2000. urtean; Deustuko Unibertsitateak honoris causa doktore egin zuen 1999an; Durangoko Euskal Liburu eta Disko Azokak Argizaiola saria eman zion 1996an,, eta erakusketa bibliografikoa egin 1999an; eta Labayru ikastegiak Gatzontzi saria eman zion 1997an.\nAntonio Zavalak berak honela laburbildu zuen bere bizitza:\n« Nere bizitzan, [...] ez ditut liburu asko idatzi, bakarra baizik; ez ditut lan asko egin, bakarra baizik; ez ditut gai asko erabili, bakarra baizik: erria. Beraren serbitzari biurtu nuan nik nere burua. Baiña erri orrek ederki saritu du nere lana. Uzta ugaria jarri du nere eskuetan. »\nPastor Izuela (1780-1837). Ezkioko ta Segurako itxuak (1971, Auspoa)\nPeriyaren zalaparta. (Melitona-ren bi senarrak. Mendibetarren Larriyak. Utzi bearko gizon bikañak) (1963, Auspoa)\nAfrika-ko gerra. 1859-1860 (1977, Auspoa)\nAlkain aita-semeak (1970, Auspoa)\nAlza-ko bertsolari zaarrak (Jose Garmendia, Andres Arrieta, Patxiko Arzak, Xaturdino Erauskin, Artzai-txikiya) (1968, Auspoa)\nAlzo-ko Imaz bertsolaria (1967, Auspoa)\nAmeriketako bertsoak (1984, Auspoa)\nAmodiozko penak bertso berrietan (1976, Auspoa)\nArrantzaleen bizitza (1978, Auspoa)\nAtano ta Estrada Bertsolariak (1970, Auspoa)\nAxentxio Txanka Bertsolaria (1966, Auspoa)\nAzkoitia-ko Bertsolari Zarrak (Kortazar, Uztarri, Sokin, Muno, Otsolarre, Lorenzo Garate, Urkiolegi, Patxi Laja eta Balentxi) (1970, Auspoa)\nAzpeitiko Premiyoaren Bertsoak (1893-1895) (1963, Auspoa)\nBerridi eta Kuxkullu bertsolariak (1980, Auspoa)\nBidasoa aldeko bost bertsolari (J.A. Sanziñena, J.M. Bera; P.M. Etarte; J. Maitarena; Trinidad Urtasun) (1970, Auspoa)\nErrenteria-ko Bertsolari Zaarrak (1968, Auspoa)\nErrikotxia, Itxase eta beste zenbait bertsolari (1966, Auspoa)\nEuskal jokoak bertsotan. I (1984, Auspoa)\nEuskal jokoak bertsotan. II (1985, Auspoa)\nEzkondu bearreko bertsoak (1986, Auspoa)\nFermin Imaz. Bertso guziak (1963, Auspoa)\nFrantzesteko bertsoa-I (1991, Auspoa)\nFrantzesteko bertsoa-II (1991, Auspoa)\nFrantziako iraultza eta konbentzioko gerra bertsotan (1989, Etor)\nGaztelu Bertsolaria (1966, Auspoa)\nIru anai bertsolari (1968, Auspoa)\nIru bertsolari. Agustin Zakarra, Patxi Bakallo, Pedro Santa Cruz (1967, Auspoa)\nIru bertsolari. Saiburu-ko Juan José, Nikolas, eta Anjel Lujanbio (1967, Auspoa)\nIturzaeta Bertsolaria (1969, Auspoa)\nJaioak bizi nai (1979, Auspoa)\nJan-edanaren bertsoak. I (1982, Auspoa)\nJan-edanaren bertsoak. II (1982, Auspoa)\nJuan Mari Zubizarreta bertsolaria (1855-1905) (1969, Auspoa)\nJuan eta Pello Zabaleta bertsolariak (1967, Auspoa)\nKarlisten leenengo gerrateko bertsoak (1992, Auspoa)\nKaskazuri bertsolaria. J.J. Urbieta Yarzabal: 1873-1932 (1973, Auspoa)\nKristaubidea bertsotan. I (1984, Auspoa)\nKristaubidea bertsotan. II (1984, Auspoa)\nKuba-ko gerra (1983, Auspoa)\nLarraburu, Lexoti ta Belentin bertsolariak (1973, Auspoa)\nLexo bertsolaria (1968, Auspoa)\nMendaro Txirristaka bertsolaria (1974, Auspoa)\nMixioetako bertsoak. I (1983, Auspoa)\nMixioetako bertsoak. II (1983, Auspoa)\nMotza, Zulaika ta Ugalde bertsolariak (1969, Auspoa)\nNekazariak bai miseriak (1979, Auspoa)\nNeska-mutillen arteko bertsoak (1985, Auspoa)\nNoe-ren Ontzia (1979, Auspoa)\nOiartzungo beste lau bertsolari (1974, Auspoa)\nOiartzungo bost bertsolari (Eperra, Urtxalle, Krixoxtomo, Naparra ta Mantzesa) (1973, Auspoa)\nPatxi Erauskin bertsolaria (1874-1945). I (1978, Auspoa)\nPatxi Erauskin bertsolaria (1874-1945). II (1978, Auspoa)\nPatxi Erauskin bertsolaria (1874-1945). III (1978, Auspoa)\nPaulo Yanzi ta bere lagunen bertsoak (1968, Auspoa)\nPello Errota. Pedro Elizegi Maiz (1840-1919) (1992, Auspoa)\nPello Errotak jarritako bertsoak bere alabaren argibideekin (1963, Auspoa)\nPello Errotaren itzala. Pello eta bere senide eta ondorengoen bertso bilduma (1965, Auspoa)\nPernando Amezketarra bertsolaria (1966, Auspoa)\nSoldaduzkako bertsoak (1979, Auspoa)\nTxabolategi. Elkoro eta Leunda bertsolariak (1980, Auspoa)\nTxapel Bertsolaria (1970, Auspoa)\nTxapel bertsolaria. Euxebio Eizmendi (1969, Auspoa)\nTxirrita (1992, Auspoa)\nTxirrita. Bizitza eta bat bateko bertsoak (1962, Auspoa)\nTxirritaren Bertsoak (I) (1971, Auspoa)\nTxirritaren Bertsoak (II) (1971, Auspoa)\nUdarregi Bertsolaria (1966, Auspoa)\nUstu ezin zan ganbara. Txirritaren zenbait bertso eta gertaera (1976, Auspoa)\nXenpelar Bertsolaria (1981, Auspoa)\nXenpelar bertsolaria (1969, Auspoa)\nZapirain anaiak. Juan Krutz (1867-1934), Joxe (1873-1957) (1975, Auspoa)\nZarautz-ko Zaldubi bertsolaria (1967, Auspoa)\nZepai bertsolaria. Akilino Izagirre Amenabar, 1906-1971 (1971, Auspoa)\nZubeltzu ta Saikola bertsolariak (1970, Auspoa)\nBaso-mutillak (1979, Auspoa), Jose Manuel Arrizabalo Unanuerekin batera idatzita.\n↑ Abizenak horrela idaztea, euskal herritar horren aukera pertsonala da. Izan ere, Euskaltzaindiak, euskara baturako, Zabala Etxeberria onartu du deitura horien grafiatzat. Ikus Euskal Onomastikaren Datutegia.\n↑ Joxemari Iriondoren esanetan: «Antonio Zavala Echeverria —berari gustatzen zitzaion bezala idatzi nahi izan dut, gurasoengandik horrela ikasi omen zuelako— [...]» (Joxemari Iriondo (2009ko abendua): «Antonio Zavalaren hilberri-txostena», Plazaberri, Euskaltzaindia, 2010-02-01).\n↑ Euskaltzaindiko Prentsa Zerbitzua: «Antonio Zavala euskaltzain oso emeritua hil da», Plazaberri, Euskaltzaindia, 2009-01-04.\n↑ Hasier Etxeberria: «Gotzon Garateri elkarrizketa», Jakin, 149. zenbakia, 2005eko uztaila-abuztua.\n↑ a b Pello Esnal (euskaltzain urgazle eta Herri Literatura batzordeko burua): «Antonio Zavala, Xabierren ehortzia: Auspoa jaio zen lekuan», Plazaberri, 2009-01-08.\n↑ Hilberria, Berria egunkarian.\n↑ a b c Joxemari Iriondo (2009ko abendua): «Antonio Zavalaren hilberri-txostena», Plazaberri, Euskaltzaindia, 2010-02-01.\n↑ a b Hilberria, Gara egunkarian.\n↑ Deustuko Unibersitateak Antonio Zavala honoris causa doktore izendatzeko ekitaldiaren argazkia (1999-11-17).\n↑ Antonio Zavalari emandako Argizaiola sariaren berri, Durangoko Azokaren webgunean.\n«Antonio Zavala», Literaturaren Zubitegia.\nISNI: 0000 0001 2123 3020\nLiteraturaren Zubitegia: 281\nBNF: 15911314c (data)\nOrriaren azken aldaketa: 8 urtarrila 2022, 17:45.


Silizioko aplikazioetan aurrerapen berriak - Berriak - Box Optronics\nBerriki, Margaux Chanal Frantziako, Qatarreko, Errusiako eta Greziako zientzialariak Nature Communications egunkariaren azken zenbakian artikulu bat argitaratu zuen Crossing the threshold of ultrafast laser writing in bulk silition. Lasero ultra azkarrak silizioan idazteko saiakeretan, femtosegundo laserrek aurrerapausoak eman dituzte silizio solidoa prozesatzeko ezintasun estrukturalean. Muturreko NA balioak erabiliz, laser pultsuek silizioko lotura kimikoak suntsitzeko adina ionizazio lortzea ahalbidetzen dute, siliziozko materialen egiturazko aldaketa iraunkorrak sortuz.\n90eko hamarkadaren amaieratik, ikertzaileek femtosegundo laserretako pultsu ultramotzak idazten dituzte banda zabalera zabaleko materialetan, normalean isolatzaileak izan ohi diren materialetan. Baina orain arte banda-tarte estua duten materialetan, hala nola silizioa eta beste material erdieroale batzuk, ezin da laser bidezko idazketa ultrarapiduna egin. Jendea lanean aritu da Silicon Photonics-en 3D laser idazkera aplikatzeko eta erdieroaleetan fenomeno fisiko berriak aztertzeko baldintza gehiago sortzeko, silizioko aplikazioen merkatu erraldoia zabaltzeko.\nEsperimentu honetan, zientzialariek aurkitu dute femtosegundo laserrek laser energia pultsuaren intentsitate maximora handitzen badute ere, silizio solidoa ezin dela egituraz prozesatu. Hala ere, femtosegundoko laserrak laser ultra azkarrengatik ordezkatzen direnean, ez dago muga fisikorik silizio egitura induktoreen funtzionamenduan. Halaber, aurkitu zuten laser energia modu azkarrean transmititu behar zela euskarrian, xurgapen ez linealaren galera minimizatzeko. Aurreko lanean topatutako arazoak laserraren zenbakizko irekiera txikitik (NA) sortu ziren, hau da, laserra transmititu eta fokatzean proiektatu daitekeen angelu-tartea da. Ikertzaileek zenbakizko irekieraren arazoa ebatzi zuten siliziozko esfera murgiltze euskarri solido gisa erabiliz. Laserra esferaren erdian fokatuta dagoenean, siliziozko esferaren errefrakzioa erabat ezabatzen da eta zenbakizko irekiera asko handitzen da, horrela silizioaren fotoi idazketaren arazoa konponduz.\nIzan ere, siliziozko fotonikaren aplikazioetan, 3D laser bidezko idazketak asko alda dezake diseinu eta fabrikazio metodoak silizioaren fotonikaren alorrean. Siliziozko fotonika mikroelektronikaren hurrengo iraultzat jotzen da, laserraren datuak prozesatzeko azken abiaduran eragiten du txip mailan. 3D laser bidezko idazketa teknologiaren garapenak mikroelektronikarako mundu berri baterako ateak irekitzen ditu.\nZuntz bidezko laser bidezko ebaketa-makina kalitate txarrez ebakitzeko irtenbidea


Udako oporretan ikastea: Lehenik atseden, eta liburuak ondoren [2tik 1. orria] | Aldizkaria | EROSKI CONSUMER\nUdako oporretan ikastea: Lehenik atseden, eta liburuak ondoren\nIkasleek ikasturtean berenganatu ditugun ohiturak ez atzentzeko, aukera ona da udaldiko oporretan aisialdia eta ikasketak uztartzea\nIkasturte guztia ordutegi eta arau zorrotzen pean pasatu dute ikasleek, eta udako oporrak noiz iritsiko egon dira. Heldu dira, bada! Errutinak eta eguneroko eginbeharrak baztertzeko gogoz egongo dira asko eta asko, eta eskolarekin zerikusirik ez duten jarduerak egiteko desiratzen. Adituen ustez, dena den, guztia ezin da izan aisialdia eta jolasa. Irakasleen eta hezkuntza arloko adituen esanetan, udaldian ere eutsi egin behar zaie lan-eredu eta ikasketa-jarrera batzuei, ikasleek ez ditzaten erabat atzendu ikasturtean bereganatu dituzten ohiturak, eta iraila heltzen denean, ez daitezen arrastaka ibili berriz ere eskolako martxa hartzeko.\nKasu batzuetan, aski izaten da ikasturtean ikasitakoa berrikustea edo errepasatzea, berariaz horretarako prestatuta dauden eskola-materialak erabilita (udako koadernoak, esaterako). Beste batzuetan, berriz, irakasleak hala gomendatu diolako, adibidez, ikasgai jakin bat edo curriculumeko konpetentzia jakin bat finkatu beharra izango du ikasleak, heldu den ikasturteari behar bezala ekiteko hasietatik beretik. Egoera batean zein bestean, funtsezkoa da udan ere denboratxo bat eskaintzea ikasturtean ikasitakoa berrikusteari, horixe baita modurik onena ezagutzak finkatzeko.\nDenbora ongi antolatu\nOreka bilatu beharra dago, eta neurria hartu atsedenari, aisialdiari eta lanari. Nola egiten da hori, ordea? Udaldiaren lehen zatia, adibidez, mozteko erabili behar da, ikasturtearekin eteteko, nolabait, eta lagungarria gertatzen da bestelako jarduera ludiko batzuk egitea. Udaldiko azken hilabetean, berriz, ikasketa-ohiturak hartzen hasi beharra dago, adin eta ikasle bakoitzaren beharrak aintzat hartuta. Lehen Hezkuntzan hasiberri den edo hasierako zikloan dagoen ikasle batentzat, aski litzateke egunean 10 minutuz aritzea; aldiz, Bigarren Hezkuntza egiten ari direnek ordu eta erdiko saioak ere egin behar izango dituzte.\nIkasteko unerik egokienak goizak izaten dira, beste edozein jarduerari ekin aurreko uneak. Haurrik gehienak gai izaten dira eurek bakarrik lan egiteko, nahiz eta gero gurasoek gainbegiratu beharko duten egindako lana, eta zalantzak argitzen ere lagundu behar dieten. Adituen ustez, gurasoen zeregin nagusia ez da haurren ondoan eseri, eta haien gain-gainean egotea. Seme-alabei denbora antolatzen laguntzea eta ordutegi batzuk ezartzea da gurasoen eginbeharra, eta lanak egin dituztela egiaztatzea eta zuzenketak bideratzea.\nUdan ikasketekin ongi moldatzeko jarraibideak\nIkaslearen tutoreak daki beste inork baino hobeki haren ibilbide akademikoaren berri. Edozein zalantza sortzen dela, hari eskatu behar zaio laguntza, eta hark esango du udaldian zenbat denboraz aritu behar duen ikasten eta curriculumeko zer alderdi landu behar dituen bereziki.\nBeharrezko ikusten bada, irakasle partikular baten laguntza espezializatua eska daiteke, edo akademia batean eman daiteke izena, ikasketa-lanak errazteko eta ikaskuntza-prozesuaren bilakaera egoki kontrolatzeko.\nIkaslea ez da zamatu behar. Atsedena, aisialdia eta lana behar ditu ikasleak, eta oreka aurkitu behar da horien artean, eskolako lanei jarrera onarekin ekin diezaien.\nSeme-alabak motibatzeko modurik onena, interesa agertzea da, eta gauzak ongi egiten dituztenean eta emaitza egokiak lortu dituztenean, pozik gaudela adieraztea.\nEskolako lanen osagarri, lanari ukitu ludikoa emango dioten baliabide didaktiko interaktiboak eta esperientzia praktikoak erabiltzea komeni da, ikasketa-lana atseginago bihurtzeko.\nEtxe berean senide batek baino gehiagok ikasi behar badu udaldian, oso garrantzitsua da guztiek ordutegi berbera edukitzea horretarako, eta inor ere ez sentitzea frustratua jarduera jakin bat ezin duelako egin lanean aritzea egokitu zaiolako.\nHurrengo orrira joan: Materialik egokienak, paperean eta Sarean >>\nPDF: Egin klik hemen honako ekintza hau burutzeko: Informazio hau PDF bertsioan jaitsi (798 Kb)\n[1. orria] Lehenik atseden, eta liburuak ondoren\n[2. orria] Materialik egokienak, paperean eta Sarean


IKEA SUKALDEA BIRMOLDATU $ 7K-KO KOSTUAREKIN - ETXEKO PROIEKTUAK\nSukalde honek kontraespazio asko eta TONELA biltegiratze ugari ditu (nahiz eta zer dagoen armairu mugikor bakarti horrekin), baina arazo batzuk ditu, itsusitasuna nagusia da, jabearen arabera. IKEA erreskatera!\n(Irudi kreditua: Tabitha Shakespeare Tabitha Lane-rentzat )\nArgh, biltegiratze berde berria oso zoragarria da! Sukaldean kokatutako harribitxi berde izugarria bezalakoa da! Txaloak Tabitha Shakespeareri Tabitha Lane mugimendu ausarta lortzeko. Gainerako sukaldeko paleta mugatua eta material klasikoak ez dira urdin berdeekin lehiatzen, behin betiko eurek eusten diete diseinuari dagokionez. Zoru berria zoragarria da; zurezko zurbilak urdin berdeen lagun bikaina dira, baina alfonbra gorri laranjak ezin hobeto osatzen du. Bien bitartean, distira handiko altzairu herdoilgaitzezko aparatu berriak aurreko krema, beltza eta herdoilgaitzezko konbinazioak baino bateratuagoak dira. Oso ondo atera dela uste dut, baina nola sentitzen da Tabitha horri buruz?\nEzin nuke pozik egon azken emaitzarekin! Garbia eta modernoa da eta hain funtzionala espazioan! Egin beharko genukeen gauza bakarra zakarrontzirako espazio bat sortzea da.\nHasieratik banekien IKEAren sukaldea nahi nuela, biltegiratze aukerak ezin baitira gainditu eta hain espazio txikia denez, ahalik eta etekin handiena atera nahi nion. IKEAko armairuak diseinatzeari eta eskatzeari buruzko gure mezua ikus dezakezu hemen ! Banekien ere ez nuela armairu zuririk egin nahi espazio txikia delako, beraz, ahal nuen lekuan drama sortzeko moduak bilatu nituen.\nBeraz, ahal nuen lekuan drama sortzeko moduak bilatu nituen apaintzeko eta bizitzeko ikuspegi harrigarria da.\nEgur zurbileko armairu hauek normalean ikusi ohi ditugun ezti eztiak baino nahiago ditudan arren, sukaldeko sukalde gaineko sukalde ilunak, zoru ilunak eta bi kolore tonuek ez zieten mesederik egiten. Interesgarria izango zen dagoeneko utzitako armairuekin egindako sukalde hau ikustea (oro har, Paint It-ren alde egiten dut), baina guztiz ulertzen dut zergatik Tabithak gela erabat berritzea nahi zuen:\nSukalde honekin arazo asko zeuden (itsustasuna nagusia zen) baina gauza bat GORROTU nuen, egongela eta sukaldearen artean ez zegoela bereizketarik. L formak ere alferrikako espazio asko utzi zuen eta etxean jantokirik ez zegoenez banekien eserlekuak sortzeko modua irudikatu nahi nuela. Azkenean erabaki genuen sukalde guztia tripa eta hutsetik hasi beharko genuela.\nGaldutako armairuaren lekua deitoratzeko tentazioa da, baina uharte berriak biltegiratzea gehitzen du eta jakitegi berriak unitate zaharraren antzeko tamaina du.\nApal berri guztiek ere biltegiratzea gehitzen dute, jakina. Leihoa markatzeko modua eta armairuaren jatorrizko diseinua hobetzea gustatzen zaizkit. Grout beltzak, parentesi eta harraskak ukitu grafiko polita ere ematen dute. Inoiz ez zenuke jakingo proiektua ez zela primeran joan:\nLan handia izan zen, eta oso denbora luzea behar izan zuen, batez ere teilatuak erosi aurretik zuzendu behar genituen zenbait oztopo ekonomiko genituelako. Pixka bat kartoizko mahai gainak izan genituen baina merezi izan zuen! Azkenean proiektu osoak 7.000 $ inguru balio zuen.\nTabithari eskerrak ematen dizkiot bere egoera partekatzeagatik, eta ideala ez den zerbaitekin bizitzea gutako askok lantzen dugula eta merezi izan dezakeelako erosketak atzeratzea benetan nahi duzuna lortzeko.\nPlater politak eta beira-ontziak erostea eztabaidatzen ari bazara, gogoratu dekorazio gisa bikoitza egin dezaketela. Apal horietan pieza eder batzuk daude, eta guztiek dute helburua, baita barra osagarriak zuzentzen dituen edalontzi kuttun hori ere. Apalen egur polita eta aurpegi interesgarriak dituen parentesi esker apal horiek itxura bikaina izango dute estilo itxurako egunetan ere.\nIKEA produktuen inguruan sukaldea diseinatzeko prozesua eginda, Tabitha-k zenbait aholku ditu partekatzeko:\nEz konformatu! Espazio txiki hau egiteko eskaera asko nituen eta ez nengoen konprometitzeko prest. Sukaldaritza zalea ez naizen arren, sukaldea etxeko bihotza da oraindik (eta gurea sarrerako atetik sartu bezain laster ikusten duzu). IKEAko sukalde diseinatzaileak esaten zidan horrek ez zuela funtzionatuko, edo ez dugula horretarako nahikoa espazio, edo ziur nago armairuen bi kolore desberdin nahi ditudala? Baina banekien zer nahi nuen eta ez ninduten jazarpenik egingo likidazio pertsonalizatu batzuengatik.\nZiurtatu argazki guztiak eta eszenen atzean dagoen informazioa ikusten duzula Tabitha Lane !\nEskerrik asko, Tabitha Shakespeare !\nTermostato kaiola bat, komuneko festa eta beste 4 lurjabeen beldurrezko istorioak\nHauek dira Estatuko Arraza Nahasketako Txakurrik Ezagunenak\nZabaldu berri diren Memoriaren Eguneko salmentarik onenak


Ondarroako Kresala Egunak dantzak kalera aterako ditu — dantzan.eus\nHemen zaude: Hasiera › Hemeroteka › Ondarroako Kresala Egunak dantzak kalera aterako ditu\nKresala Kultur Elkarteko kideek dena prest dute zapaturako [maiatzak 30]. Aurten elkarteak 49 urte egingo ditu, eta 50. urteurren jairako motorrak berotzen hasita daude ondarrutarrak.\nUrtero egin modura, elkartea osatzen duten kideek egitarau oparoa prestatu dute. Beste urte batez, herritar guztiak eurekin batera dantzan egin eta gozatzera gonbidatu dituzte. Hain zuzen ere, aste luzez prestaturiko dantzak kalera aterako ditu Kresala Egunak.\nJaiari hasiera elkartearen egoitzaren (Artabide 23) aurrean emango diote, 12:30ean. Ohitura bilakatu den modura, elkarteko presidenteak ikurrina altzatuko du balkoian, eta han batutako dantzariek agurra egin eta gero, jaia ofizialki hasiko da.\nDantzariek iaz Ondarroako alde zaharrean eskainitako saioa\nTrikitilariek eta txistulariek lagunduta, Artabidetik alde zaharrera kalejiran joango dira jai giroa herrirantz zabalduz. Lehen geldialdia Nasa kalean egingo dute, zubi zaharraren inguruetan. Hantxe, eguneko lehen saioa eskainiko dute dantzariek.\nNagusien taldea azken asteotan jo eta su aritu da Kresala Egunerako dantzak prestatzen. Elkarteko kideek nabarmendu dutenez, beti-betiko dantzez gain, normalean kaleratzen ez dituzten dantzak ere eskainiko dituzte.\nAurten gainera, dantza herrikoi gehiagoz gozatzeko aukera izango dute herritarrek: makil dantzaz edo ezpata dantzaz, esate baterako. “Normalean egiten ez ditugun dantzak kalera ateratzeko esperantza dugu zapatuan. Dantzariak denbora luzez gogor entsegatzen aritu dira, eta dantza saio landuagoa eskaintzeko asmoa dute”.\nAlde zaharreko saioagaz amaitu ostean, eguerdian beste bi saio eskaniko dituzte. Hurrengoa Alamedan egingo dute, eta azkena Itxas Aurre Plazan.\nIaz Alamedan eskainitako dantza saioa\nItxas Aurreko saioa amaitu eta gero, Antiguako Ama elkartean bertso bazkaria egingo dute Onintza Enbeita eta Eneko Arrate bertsolariekin batera. Bertara hurreratzen direnek, giro onik ez dute faltako.\nBertso bazkariagaz, gainera, aspaldi bateko ohiturak berreskuratuko dituzte. “Lehen ere bazkaritan bertsolariak egoten ziren, eta oraingo honetan ere, bazkal osteko giroa berotzeko aukera aproposena dela iruditu zaigu. Barrerik ez da faltako behintzat”.\nBertso bazkarian parte hartu nahi duten guztiek aurretik eman beharko dute izena. Horretarako azken eguna bariku [maiatzak 29] arratsaldea izango dela azpimarratu dute Kresalako kideek. Nahi duen guztiak Artabide 23ko egoitzara hurreratu edo elkarteko kideekin jarri beharko du harremanetan.\nJendea dagoeneko izena ematen hasia dago, eta bazkaritan talde ederra batuko direlakoan daude. “Nahi duena etortzera gonbidatuta dago”.\nItxas Aurre Plazan eskainitako dantza saioa\nBapo bazkaldu eta bertsolarien ateraldiekin barreren bat edo beste bota ostean, Artabidetik Itxas Aurrerantz kalejiran irtengo dute, 18:30ean.\nHandik gero, Musika Plazarantz joango dira kalerik kale eurekin dantzan egitera animatzen diren herritarrekin batera. Eguna hantxe agurtuko dute Larrain dantza herrikoiagaz.\nAurten ere, plazan batzen diren guztiak dantzan ipini nahi dituzte elkarteko kideek. “Gurekin batera dantzan egitera gonbidatu nahi genituzke denak. Lotsak alde batera utzi, eta ondo pasatzeko tartea egongo da. Denontzako tokia dago”.


EUSKADI.-Ondarroako Emakumeentzako Jabekuntza Eskolak Munduko emakumeen literatura: Afrika beltza ikastaroa eskainiko du\nOndarroako Emakumeentzako Jabekuntza Eskolak otsailetik ekainerako egitarau berria aurkeztu du, eta bihartik aurrera Munduko emakumeen literatura: Afrika beltza mintegia emango du. Lehenengo klasea bihar izango da, eta ondoren, otsailaren 13an, martxoaren 6an, apirilaren 3an, maiatzaren 8an eta 15ean, eta ekainaren 12an eta 19an, Guzur Etxean, 17:00etatik 21:00etara bitartean.\nIsa Castillo (Skolastika) izango da irakaslea eta bere helburua Afrikako emakumeen gaur eguneko literatura ezagutzeko bidea egitea izango da. Ahozko eta idatzizko literaturara hurreratu eta beste adierazpen kultural batzuen berri izango da mintegian, afrikar emakumeen ezaupidea izateko, antolatzaileek azaldu dutenez.\nMatrikula egiteko hamar euro ordaindu beharko da, baina oinarrizko errenta jasotzen dutenek %50eko deskontua izango dute. Talde bakoitzeko, gutxienez, zazpi lagun izan behar dira eta bakoitzeko lagun-kopurua bete ahala itxi egingo da matrikulazioa; bestela, ikastaroa hasi arte egongo da zabalik.\nIzena emateko matrikula-fitxa bete behar da eta ordainketa egin Udal Diru Bilketa Bulegoan edo hurrengo kontu zenbakira diru-sarrera eginda: 2095 0058 12 3830434777. Ordainagirian izena, bi abizen eta eskola hitza agertu behar dira. Matrikulazioa ez da onartuko matrikula-fitxa bete eta ikastaroa ordaindu arte. Dirua ordaindutakoan, bajarik izanez gero, ez da dirurik itzuliko. Ikastaroak EHUko aukera libreko kredituak ematen ditu.\n180 aldiz ikusita


Udako aisia eskaintzaren arrakastaren ondotik, irailaren 6an ekingo diote Ludotekak eta Gaztelekuak ikasturte berriari - Elgoibarko Udala\nUdako aisia eskaintzaren arrakastaren ondotik, irailaren 6an ekingo diote Ludotekak eta Gaztelekuak ikasturte berriari\nElgoibarko udako haurrentzako zein nerabeentzako eskaintzan 475 haur eta nerabek parte hartu dute, adin tarte bakoitzari egokitutako programazioarekin.\nUdako oporren ondoren, udal Ludoteka eta Gaztelekuak ikasturte berriari hasiera emango diote irailaren 6tik aurrera. Balantzea egiteko baliatu dute unea udal arduradun eta zerbitzu ezberdinetako hezitzaileek, zerbitzuen kudeatzaile den Zehar, Heziketa eta Programak elkarteko arduradunek eta Atxutximaikako kideek.\nBai Ludotekatik, bai Gaztelekutik, udako oporraldiko aisia eskaintzaren balorazio oso positiboa egin dute eta gogotsu daude berriro haurrei eta nerabeei harrera egiteko. Arduradunek adierazi dutenez , “osasun-larrialdi egoera honen aurrean ere, Udalak zein Atxutximaikak eta Gaztelekuak haur eta nerabeentzako kalitatezko eskaintza mantentzea lehenetsi dute, segurtasun neurri oro betez, eta harrera ezin hobea izan du”. Hezitzaileek nabarmendu eta eskertu nahi izan dute era berean, jarraitu beharreko segurtasun protokoloekiko parte-hartzaileek izan duten jarrera eta azpimarratu dute haurrek eta nerabeek egoeraren ondorioz mugatutako harremanak berreskuratzeko eta lagun berriak egiteko aukera izan dutela.\n475 parte-hartzaile Ludotekan eta Gaztelekuan\nDatuei erreparatuz, udako haurrentzako aisia eskaintzan, Ludotekak eta Elgoibarko Izarra Euskaltzaleon Topaguneako Atxutxiamaikak elkarlanean antolatzen dutena, 245 haurrek parte hartu dute, adin tarte bakoitzari egokitutako programazioarekin.\nPandemia garaira egokitutako protokoloak betez, askotariko ekintzak egin dira, gehienak aire librean: hondartzara irteerak, ginkanak, sukaldaritza, eskulanak, yoga, jolas librea, hizkuntza jolasak, ipuin kontaketak, esperimentazioa, altxorraren bila, naturaren zaintza jolasak…\nLudotekak, ikasturtean egindako esku-hartzearen luzapen gisa ekainean irteerak egin ditu talde ezberdinekin. Haurrek eta hezitzaileek irteteko beharra sentitu dute eta herrian zehar eta herritik kanpora ibili dira: hondartzara, mendira… joan izan dira. Haurrek ilusio haundiz bizi izan dute kanpora Ludotekarekin ateratzeko aukera.\nNerabeentzako aisia eskaintza ere, Gaztelekutik antolatzen dena, oso arrakastatsua izan da . 230 nerabek parte hartu dute, eta hezitzaileekin batera adostutako planak egin dituzte: paintball, ginkanak, urpekaritza, paddle surfa, surfa, skate-a, akrobaziak, lasergunera irteera, escape room-ak, animalien babeslekura bisita, zaldi irteera, kayak, futbola etb. Ekainaren azken astean hasi eta uztailaren azken egunerarte geratu gabe ibili da Gaztelekua Euskal Herriko leku ezberdinetan herriko nerabe taldeekin.\nUdalak nabarmendu du aisialdiko eskaintza indartzen jarraitzeko apustua: “parte-hartze datuek argi uzten dute bai Ludoteka zein Gazteleku zerbitzuek bai bideratzen diren aisialdiko eskaintza ezberdinek duten garrantzia”. Bide horretan, haur eta nerabeei beren beharretara egokitutako aisialdi eskaintza aberasten jarraituko du Udalak eragile ezberdinekin elkarlanean. “Garrantzitsua da herriko gazteek herrian bertan bizi, gozatu eta garatzeko kalitatezko zerbitzu eta eskaintza izatea, baita gazteen etorkizuna herrian bertan eraikitzeko lan-lerroa”.\nIrailaren 6tik aurrera, 2021-22 ikasturtea abian\nLudotekak honako txanda eta ordutegiak izango ditu:\nHH5-LH1eko haurrak: astelehenetan eta asteazkenetan 16:30etik 19:00etara.\nLH2-3ko haurrak: astearte eta ostegunetan, 16:30etik 19:00etara.\nLH4-6ko haurrak: ostiraletan, 16:30etik 19:00etara, plan bereziak.\nGaztelekuak nerabeekin harremanetan jarri eta lehen planak egiteari ekingo dio lehen bi asteetan. Irailaren 22tik aurrera, ohiko ordutegia izango du:\nAsteazken, ostegun eta igandeetan: 17:00etatik 20:00etara.\nOstiral eta larunbatetan 17:00etatik 21:00etara.\nGaztelekuan parte hartzeko izen emateak irailaren 6tik aurrera egin beharko dira Gaztelekuan bertan (Gabriel Kurutzelaegi, 4. 943-743228).


Nola garbitu biberoien tetinak | Consumer\nBiberoiak eta tetinak kontuz garbituta, haurtxoarentzat arriskutsuak izan daitezkeen bakterio kaltegarriak ezabatzen dira.\narabera: Igandea, 2017ko otsailaren 26a\nBiberoiak prestatzeko, manipulatzeko eta garbitzeko baldintzak funtsezkoak dira infekzioak eragin ditzakeen mikrobio-poluzioa prebenitzeko. Osasunerako Mundu Erakundearen (OME) iritziz, haurtxoak elikatzeko erabiltzen diren tresna guztiak, biberoiak, tetina edo koilaretatik, kontzientziara garbitu eta esterilizatu behar dira. Gomendio horiek osasun-baldintza eztabaidaezinak izan badira ere, baliteke biberoiak, tetinak eta txupeteak esterilizatzea eta desinfektatzea ez izatea beharrezkoak, Espainiako Pediatria Elkarteak (AEP) dioenez. Artikuluak azaltzen du zergatik ez litzatekeen beharrezkoa biberoiak eta tetinak esterilizatzea, eta nola garbitu behar diren tresna horiek.\nBiberoien prestaketan oinarrizko hiru alderdi sartzen dira: ura, esnea eta biberoia. Ohikoa da batez ere biberoia eta tetina garbitu eta desinfektatzea, baina zer gertatzen da urarekin? Lehengai segurua erabili behar da; beraz, ziurtatu etxeko txorrota erabil daitekeela edo hobe dela botilako ura erabiltzea. Aditu batzuek iturritik bost bat minutuz irakiten joatea aholkatzen dute, balizko mikroorganismoak (gutxienez, sei hilabete) kentzeko. Botilaratutako ura, berriz, ez da irakiten; izan ere, modu egokian manipulatu bada, mikroorganismo patogenorik gabe mantenduko da.\nEsnearen kasuan, arrisku mikrobiologiko txikiko produktua da, horrelako elikagaiak kutsatzea ez baita ohikoa. Beti errespetatu behar dira erabilera-datak, fabrikatzaileak gomendatutako kontserbazio-baldintzak eta, ontzia ireki ondoren, hermetikoki itxita eduki leku fresko eta lehorrean.\nTetinak eta biberoiak, esterilizatu ala ez?\n‘Cómo preparar biberones de janarias para hactantes para casa’ izeneko dokumentuan, Osasunaren Mundu Erakundeak gomendio batzuk zerrendatzen ditu, hautsezko prestakinek bakterio kaltegarriak izan ez ditzaten.\nNabarmenenetako bat garbiketa da; horretarako, ezinbestekoa da eskuak urez eta xaboiz garbitzea eta biberoia prestatu aurretik ondo lehortzea. Eskuez gain, ondo garbitu behar dira tresnak, biberoietarako eta tetinetarako eskuila garbi berezi batez ahal bada. Garrantzitsua da, beraz, iristea zaila den txoko eta eremuetan entretenitzea. Halaber, garbitu ondoren esterilizatzea gomendatzen du, horretarako edo irakiten dagoen urarekin.\nEz da beharrezkoa biberoiak eta tetinak esterilizatzea erabiltzen diren bakoitzean, bai eta txokoetan esne-hondarrak saihestea ere.\nGainera, OMEko adituek gomendatzen dute biberoia prestatu aurretik prestatzea, ez aldez aurretik. Elikagai prestatuak “bakterioak ugaltzeko baldintza egokiak eskaintzen ditu, batez ere giro-tenperaturan mantentzen bada”, dio OMEk. Hartu baino ordu batzuk lehenago prestatu behar ez bada, ahalik eta azkarren hoztu eta hozkailuan gorde behar dira.\nGomendio horiek (desinfekzioa eta esterilizazioa) urte askoan balio izan badute ere, badirudi orain bi prozedura horiek ez direla beharrezkoak. Espainiako Pediatria Elkarteak justifikatu egiten ditu ekintza horiek, eta, orain dela urte batzuk, etxeetako higiene-baldintzek asko desiratzen zuten, eta edateko ura eskuratzea ez zen egungoa bezalakoa; beraz, esterilizazioak bakterio-poluzioa desagerrarazten zuen. Baina hori guztia aldatu egin da, nahiz eta esne artifizialeko enpresek biberoia nola esterilizatu duten azaltzen jarraitzen duten, baina ez dute aipatzen, baina, biberoia prestatu aurretik, oso garrantzitsua da eskuak ondo garbitzea, ezinbestekoa baita kutsadura saihesteko. Izan ere, alferrikakoa da biberoiak eta beste tresna batzuk esterilizatzea, esku garbiekin manipulatzen ez badira. AEPren arabera, zenbait ikerketak erakusten dute ez dagoela alderik biberoien eta esterilizatuen artean. Ildo horretan, American Academy of Pediatrics (AAP) esaten da. Lehen aldiz erabili aurretik, biberoiak, tetinak eta txupeteak esterilizatzea gomendatzen da; gainerako kasuetan detergentearekin garbitzea gomendatzen da. Beraz, ez da beharrezkoa biberoiak eta tetinak esterilizatzea, higiene egokia izanez gero, eta bularra ematen duten amak ez dira bularrak esterilizatzen.\nHigienea, biberoien segurtasunean funtsezkoa\nEsterilizazioak, batzuetan, segurtasun-sentsazio falta ekar dezake. Garrantzitsuena, beraz, esku egokia izatea da biberoiak prestatu aurretik, eta biberoiak ongi garbitzea, erabilera bakoitzaren ondoren. Hurrengo urratsak lagungarriak izan daitezke:\nOndo garbitu eskuak biberoia prestatu aurretik.\nSoberan dagoen esnea bota, ez gorde beste hartune baterako.\nBiberoia eta tetina ur epel eta xaboiarekin ondo garbitu, esne-hondarrak eskuila luze batez kenduz, haria eta biberoiaren lepoa ahaztu gabe. Tetinari buelta eman dakioke txoko guztietara iristeko. Ongi garbitu xaboi guztia kentzeko.\nUtzi aireari ongi lehortzen.\nBiberoiak eta txupeteak ontzi garbi batean gorde, hautsa irits ez dadin.\nBeirazko edo plastikozko biberoiak daude. Biek tenperatura altuak jasaten dituzte, degradatu gabe eta substantzia toxikorik askatu gabe. Oro har, beirazko biberoiak lehen hilabeteetan erabiltzen dira, eta plastikozkoak, berriz, egokiagoak dira haurra erabiltzen hasten denean.\nBeste alderdi garrantzitsu bat da prestatutako biberoiak iraun dezakeen denbora. Kontuan izan behar da esnea tenperatura tenperaturan kutsatzen den elikagaia dela, eta horrek hozkailuan gorde behar duela. Biberoia berotzean, mikrouhinak eremu hotzak utz ditzake, eta beroontziek, berriz, mikrobioen kutsadura ere areagotu dezakete. Geratzen diren esne-hondarrak ez dira gordeko, ezta hozkailuan ere.\nHalaber, neurri zorrotzak hartu behar dira egun osorako biberoiak prestatzeko. Kasu horretan, uraren eta esnearen neurria aparteko ontzi batean jarriko da. Ur hotza (termoan edo antzekoan) kontserbatu behar da, eta, prestatu behar denean, ura berotu eta esnea gehitu behar da. Beroa ere gorde daiteke, horretarako termo espezifiko batekin.\nGarbitu, desinfektatu edo esterilizatu\nEz da gauza bera desinfektatzea eta esterilizatzea. Hiru kontzeptu desberdin dira hiru funtzio desberdinetarako. Garbiketak gainazalen hondarrak kentzen ditu, eta urarekin eta detergentearekin egiten da. Bakterioak produktu bakteriziden edo geriziden bidez desagerraraztea da desinfekzioa. Esterilizazioak dauden mikroorganismoak deuseztatzen ditu. Esterilizatzeko tresna espezializatuak behar dira edo ura irakiten, prozesu tradizionalenetako bat. Alergologo batzuen iritziz, alergiak areagotu egin ditzake alergiak, beste faktore batzuekin batera.\nbiberoi esterilizatu limpieza-eu


Bikaina joan zen Txingudikoen eta zarauztarren arteko elkarretaratzea | Irunabar, Irungo bertsoaren bilgunea\nBikaina joan zen Txingudikoen eta zarauztarren arteko elkarretaratzea\nIzaten dira ba abenduko egun hotzak. Abenduaren hamarra ere halaxe etorri zen, hotz. Erlaitz Mendi Elkartea txukuntzeko geratu ziren Irunabarreko kide batzuk, eta aperitifak eskaintzen duen goxoarekin berotzen hasi zen eguna.\nOilaskoa, orburuak eta entsaladak bere erritmoa behar omen dute, eta beraien erritmoan ere heldu ziren Zarauzko bertsolariak eta beraien jarraigoa. Epelera hurbiltzen joan ahala, hitz jarioa ere hotzetik epelera igaro zen.\nOrdu biak ttanko eta jendea ere Erlaitz Mendi Elkartera iristen hasi zen. Ohartzerako berrogei lagun-edo izango ginen. Mahaiaren itzulian ezarri ziren gehienak, plateren aurrean. Horrelaxe hasi zen bazkari legea. Gosea berdintzeko adinako jana bazen, bederen.\nBertsotarako unea, usaian bezala, kafearekin batera heldu zen. Seikote majoa eta saioa ere bertsotan egiteko prestatu zuen Adrian Arrutik. Bere lehen saioa zuen aurkezle bezala, eta estreinaldiak ez badira ere beti gozoak izaten, goxoan aritu zen Adrian. Gaiak jartzerako orduan, agian, bertsolariek patxada gehiago eskertuko zuten, baina dena egoki joan zen.\nZarauztarrek, Fede eta Urbietaren ahotik sendotasuna erakutsi zuten eta Markelen ideia eta moduek bikain osatu zuten hirukotea. Ez zitzaien ez umorerik, ez sakontasunik falta izan.\nTxinguditik ere, hirukote polita zegoen prest kanturako. Andonik bertsotan aspaldi egin zuen jaunartzea, edo agian, bertso-hartzea erran behar genuke. Aspaldi plazak eta jardunak utzirik, berriz ere itzuli zen jende aurrera, beraz, bigarren bertso-hartzea balitz bezala har genezakeen. Errazkinek dotorezia ageri zuen bertso bakoitzean, eta Gotzonek zuhurtzia.\nSeikoteak ale ederrak utzi zituen entzule geundenon gozagarri, ideia originalak entzuteko parada izan genuen, eta teknikoki ongi osaturiko lanak. Ezin gehiago eskatu, beraz.\nIzaten dira ba abenduko egun hotzak. Ba, sutondorik beroenean bezain goxo izan ginen gu Irungo Erlaitz Mendi Elkartean. Mila esker denei.\nPosted in Besterik,Kronikak and tagged Adrian Arruti,Aitor Errazkin,Aitor Urbieta,Andoni Zelaia,Beñat Jauregi "Fede",Bertsotruk egitasmoa,Egoitz Zelaia,Erlaitz Mendi Elkartea,Gotzon Aizpiolea,Markel Eizagirre


Balendin Enbeita, mende bat - bizkaie.biz\nBalendin Enbeita, mende bat\nJulen Gabiria\t2006-05-09 02:00 Bertsolaritzea\nOingoan Balendin Enbeita gogoratu behar dogu. Samuel Becketten jaiotzearen mendeurrenaren gainean berba egin genduan lez, ezin albo batera itxi mendeurren berbera beteteko puntuan dagoan bertsolari muxikar handiaren izena: ‘1906an jaio nintzan, Balendin Berriotxoa, Elorrioko semea, beato egin eben egunean, Lorailaren 20an.\nAurten, atal honetako irakurleek ondo jakingo dozuenez, errepaso berezia gabilz emoten kultureagaz lotutako izen handien urteurrenei, pentsetan dogulako gure herri honetan izen eta merezimendu handiko baina ospe eta onarpen txikiko jente larregi dagoala, eta persona horreen izenak barriro atara behar dirala argitara, merezi daben lekua lortu dagien geure memorietan. Holan gogoratu ditugu, esate baterako, Felipe Arrese Beitia, Andima Ibinagabeitia edo Telesforo Monzon, eta oindino gehiago etorriko dira, urtea luzea da eta.\nOingoan Balendin Enbeita gogoratu behar dogu. Samuel Becketten jaiotzearen mendeurrenaren gainean berba egin genduan lez, ezin albo batera itxi mendeurren berbera beteteko puntuan dagoan bertsolari muxikar handiaren izena: ‘1906an jaio nintzan, Balendin Berriotxoa, Elorrioko semea, beato egin eben egunean, Lorailaren 20an. Hori dala eta jarri eustien Balendin izena. Nire aita Kepa zan. Euskadiko 'Urretxindorra' deitzen eutsoen. Ama, Benita Goiria, Ibarrurin, Egizabal baserrian jaioa. Aitita, Juan Antonio Enbeita, neu jaio nintzan Usparitxa-Jauregi baserrikoa. Amuma, Maria Renteria, San Roman auzuneko 'Muxika' baserrikoa. Aita, 1942an hil zan, 63 urtegaz. Ama, 1976an, 96 urtegaz. Aitita, 1928an, 80 urtegaz. Amuma, 1926an, 78 urte ebazala’. Holan hasten da ‘Bizitzaren joanean’ (Elkar, 1986) liburua, Enbeitak ondare lez itxi eban autobiografia ederra. Ederra, ez bakarrik bere bizitza sasoi oso baten hurreko lekuko izan zalako, ez bakarrik bere testigantzea eta presentzia guztiz beharrezkoa izan zalako bertso eskolen mobimentua eta bertsolaritzea bera suspertzeko: gainera, Enbeitak ondo idazten ekian, idazletzat be hartu geinke Urretxindorraren semea, eta holantxe geratu zan jasota aitagai dogun liburu horretan. Ez da kasualidadea: bertso-papelez eta olerkiez gainera, Enbeitak sarri idazten eban Euzkadi, Olerti, Zeruko Argia, Anaitasuna, Aranzazu, Karmel eta beste aldizkari askotan, poemak gehienetan.\nBalendin zazpi urtegaz hasi zan ikasten, baina laster itxi eutsan eskolara joateari, baserrian lagundu behar eban eta. Hamasei urte euki arte, gurasoei laguntzen egon zan, beraz. Gero, ebanista ikastera joan zan, Okan egozan tailer batzuetara. Handik, Bilbora joan zan, arotz lana ikasten segiduteko. Lanbide horretan urte batzuk emon ostean, garraioan hasi zan gero, kamioiagaz, Imanol anaia lagun eukala. 1934. urtea zan, eta, handik urtebetera, 35ean, Klara Ealogaz ezkondu zan. ‘Transportean jarraitu genduan Espainiako Matxinadararte’, dino Enbeitak bere autobiografian: ‘Gerra harek eroan euskun kamioia, eta banandu ginduzan hiru anaiok: Sabin, Imanol eta ni. Imanol eta Sabin Euskadiko Gobernuaren zerbitzura eroan ebezan. Ni etxean geratu nintzan, gure Gernika erre arte’. Hori jazo zanean, Bilbora egin eban alde, eta, handik, Bizkargiko frontera bialdu eben, enlaze lanetara: ‘nire lana, parteak eroan eta ekartzea zan, eta frentean zauritzen ziranak eroatea. Bat baino gehiago bidean hil jatazan, gure eusko gudari sendoak’.\nFaxistak Bilbon sartu baino hiru egun lehenago, zauritu egin eben Lezaman, eta, ondorioz, Santanderreko ospitale-komentu batera eroan eben. Handik gitxira, baina, italiarrak sartu ziran eta Laredon euki eben Enbeita atxilotuta, harik eta Francoren aldekoak heldu arte: ‘hemen hasi genduan kurutz-bidea’. Laredoko konzentrazino esparruan egon ostean, Santoñako Dueso kartzelara eroan eben, Santoñako fusilamentu triste eta ospetsuen garaian, eta handik, Puerto de Santa Mariara. Danetara lau urte egin zituan kartzelan, 1941ean askatu eben arte. Urte horretan hasi zan Enbeitaren benetako bizitzea, familiartekoa, umez inguratutakoa eta, batez be, bertsoetan oinarritutakoa.\nBost urte inguru zituala hasi zan bertso munduagaz interesetan, ‘aitagaz Bizkargin ikasitako bertso bat abestu nebanean’. Hamazortzi urtegaz hasi zan bertsotan modu serioagoan, eta, herriko jaietatik aparte, hauteskunde sasoian mitinetan be asko ibilten zan: ‘Aita, Uriarte eta ni izaten ginan gehienetan bertsolari, eta Agirre, Lauaxeta... etab. Hizlari’. Horren ostean, gerrea etorri eta itxi egin behar izan eutsan kanteteari, ze, bertsolaritzea delitua izateaz gain, lehen esan dogunez, lau urte emon zituan giltzapean. 1955ean hasi zan barriro bertsotan: gaztea zala itxi behar izan ebana gizon zaildua zala berreskuratu eban, ia 50 urte eukazala. Baina berezkoa daukanak ez ei dau sekula galtzen, eta 1958an, Bizkaiko Bertsolari Txapelketan, Balendin Enbeita izan zan irabazle: ‘nire bizitzako egunik ederrena ha izan zan, hainbat urtetako ixiltasunaren ondoren hainbat mila lagun eta euskaldun toki batean ikustea’. Sasoi haretan, gainera, Garriko bertso-eskolea sortu eban, Pedro Ajuriagaz batera, eta, modu horretan bertsolaritzearen historian mugarri bat ipini eban: haxe izan zan Euskal Herriko lehenengo bertso-eskolea, geroko frutu ederren lehenengo hazia. 1959an barriro irabazi eban Bizkaiko Txapelketea. Gerra ostean antolatu ziran Bizkaiko lehenengo bi txapelketak irabazi zituan, beraz.\nBalendin Enbeitak idatzita itxitako lanen artean bi liburu aitatu behar dira: ‘Nere apurra’ (Auspoa, 1974) eta aitagai dogun ‘Bizitzaren joanean’ (Elkar, 1986). Gainera, ‘Jesusen bizitza’ antzezlan musikala be idatzi eban.\n1986ko zemendiaren 20an hil zan, baserriko teilatua konpontzen egoala jausita. ‘Bizitzaren joanean’ liburuaren bigarren zatia preparetan hasita egoan. Jaio zanetik 100 urte beteko diran moduan, hil zanetik 20 urte beteko dira aurten, eta merezidu dau euskal kulturan erreferentzia izandako gizon hau gogoratzea.


Gobernuak alkoholaren, tabakoaren eta erregaien zergak igo nahi ditu osasun-defizita finantzatzeko | Consumer\nGobernuak alkoholaren, tabakoaren eta erregaien zergak igo nahi ditu osasun-defizita finantzatzeko\nAutonomia erkidegoek errekargua aplikatu ahal izango dute elektrizitatearen gaineko zerga berezian\nGobernua prest dago alkoholaren, tabakoaren eta erregaien zergak %5 baino gehiago igotzeko osasun-defizita finantzatzeko. Defizit hori, gaur egun, 7.500 milioi eurotik gorakoa izango litzateke, Pedro Solbes presidenteorde ekonomikoak esan duenez.\nSolbesek eta bere taldeak Presidenteen Konferentzian (irailaren 6rako aurreikusita dago) 2.500 milioi euro jarri nahi dituzte 2007 arte Osasun Publikoaren zorra finantzatzeko, baina oraindik ez dago argi zein irizpiderekin banatuko den.\nDiru hori zeharkako zergen bidez lortuko luke neurri handi batean, hau da, kontsumoa zergapetzen dutenek eta ez errenta. Haren asmoa, Ogasun autonomikoko kontseilariei jakinarazi ondoren, tabakoaren eta alkoholaren gaineko zergak igotzea da, baita erregaietan eta bestelako karga berezietan ere (garraioa, tarteko produktuak, garagardoa eta ardoa), aurreikusitako inflazioaren (%2) oso gainetik.\nIgoera zerga horien estatuko tartean aplikatuko litzateke (% 60), nahiz eta erkidegoek gauza bera egin lagatako horretan (% 40). Alde batek ekintza hori autonomien antzeko kontrapartidarekin lotu nahi du, baina besteak nahiago du bi urteko luzapena ematea, karga fiskala handitzeko. Denbora horretan osasun gastuaren kontrol handiagoa eskatuko litzaieke, baina azkenean zerga konponbidera jo beharko lukete. Urte amaieran onetsi nahi den sistema berriak (2006ko aurrekontuek berariazko partida bat jasoko dute hura finantzatzeko) barne hartzen du autonomiek elektrizitatearen gaineko zerga berezian errekargu bat aplikatu ahal izatea, argiaren ordainagiri bakoitza %4,8 zergapetzen duena eta horren diru-sarrerak oso-osorik jasotzen dituena. Era berean, aipamen berezia egingo zaio “osasun-zentimoaren” garapenari (erregai-litro bakoitzeko 2,4 zentimoko karga, hidrokarburoen gaineko zergaren tasa orokorrari gehitzen zaiona); orain arte Kataluniak, Madrilek, Asturiasek eta Galiziak bakarrik aplikatu dute, eta, horri esker, 400 milioi igo dituzte diru-sarrerak.\ndefizit impuestos-eu osasuna


Euskaraldiaren dinamizatzailea kontratatzeko prozesua martxan da - Astigarraga - Kronika.eus\nEuskaraldiaren dinamizatzailea kontratatzeko prozesua martxan da\nEuskaltzaleen Topaguneak Euskaraldia lantzeko pertsona bat hartuko du eta urtarillaren 9ra arte bidali daitezke curriculum vitaeak.\n2020an egingo da Euskaraldia berriro, baita Astigarragan ere; eta herriko jarduerak aurrera eramateko, pertsona bat kontratatuko du Euskaltzaleen Topaguneak.\nHorretarako, lan eskaintza zabaldu dute: urtarrilaren 9ra arte entregatu daitezke curriculum vitaeak, udaletxean. Urtarriletik abuztura, egunean lau orduko lanaldia izango da, eta irailetik abendura sei ordukoa.\nEgin beharko du, besteak beste, eragileei eta herritarrei Euskaraldia aurkeztu, Euskaraldiko Batzordea eratu, tokian tokiko komunikazio plangintza bideratu eta ekimenak garatu, herritarrak ahobizi/belarriprest dinamikarako aktibatu eta prestatu, herritarren eta entitateen izen ematea antolatu, balorazioa eta aurrera begirako urratsak adostu herriko euskaltzaleekin, dinamizatu, aurrekontua kudeatu...\nBetebeharreko baldintzak hautagaiei\nHonako baldintzak betetzea ere eskatu zaie hautagaiei: euskera maila egokia izatea (idatziz zein ahoz), Astigarraga eta eskualdea ezagutzea, euskaltzalea izatea eta euskalgintzan ezagutza izatea eta jendaurrean eta jendearekin harremanetarako gaitasuna izatea.


SAEZ DE EGILAZ RAMOS, Eraitz "Basoan zehar"\n10 urte, Beasain.\nikasten Beasaingo Andramendi Ikastolan .\n• Lehiaketa honetan parte hartzen dudan bigarren urtea\nda eta ikaragarri poztu naiz hirugarren sari honekin .\n• Nire zaletasunak, trikitixa jotzea, dantza egitea eta\nlagunekin ibiltzea dira. Eta, nola ez?, Beasaingo jaietan parranda egitea.\nKaixo! Ni Maialen naiz eta goxo-goxo nago nire etxean asteazkena bada ere. Zuek denok galdetuko duzue zer egiten dudan etxean ikastolara joan gabe asteazkena izanik. Kontua astelehenean hasi zen. Badakizue, gehientsuenok has erre egoten gara astelehenetan ikastolara joan behar dugulako eta gure gelako Andoni ere has erre bizian egoten da astelehenetan.\nArratsaldeko 4:30ean iritsi zen ikastolatik al de egiteko ordua. Denok ogitartekoa hartu eta parkera joan ginen futbolean jokatzera. Futbolean hasi ginenean, Andoni atezain jartzea erabaki genuen. Beste taldekoek gola sartu ziguten eta Andoni has erre bizian jarri zen:\n- Nazkatuta nago, beti sartzen digute gola!\nBere indar guztiarekin baloia jo eta basara bota zuen.\n- Baina, Andoni, erotuta al zaude? Orain Nereak eta biok basora joan beharko dugu baloi-bila.\n- Barkatu nahi gabe izan da, baloia ez nuen basara bota nahi -erantzun zidan.\nEta Nereak eta biok basorako bidea hartu genuen baloiaren bila. Ordu laurden geroago:\n- Maialen, badaramagu ordu laurden bat eta hemen ez daga baloirik.\n- Lasai, neska, baloia bilatu eta parkera joango gara -erantzun zidan Nereak.\nHandik ordubetera-edo, iluntzen hasi zuen eta nik, beldurtuta, esan nion Nereari:\n- Nerea, ez dio axola baloia aurkitzen ez badugu ere, ni beldurtuta nago.\nNereak baietz esan zidan, arrazoi nuela eta biok korrika abiatu ginen ustez, parkea zegoen aldera baina..., berdin zion, toki batetik bestera mugitzen ginen baina..., parkearen arrastorik ez! Bat-batean, ahots polit batek honela esan zigun:\n- Kaixo, nik Hostotxo dut izena eta zuek?\nNereak eta biok toki guztietara begiratu genuen harrituta baina han ez zegoen inor. Segituan zuhaitz batek besoan ukitu ninduen. Bai arraroa, ibiltzen eta hitz egiten zekien zuhaitz bat! Biok harrituta gelditu ginen eta Hostotxoren ama ere hitz egiten hasi zitzaigun.\n- Kaixo neskatxak, zer egiten duzue zuek hemen?\nNereak eta biok, dardarka, honela erantzun genion:\n- Baloia erori zaigu eta bila etorri gara.\nHostotxo oso pozik zegoen. Bere amak Zuhaitz izena zuela esan zigun eta aita basozainek moztu zutela.\nHostotxok guri baloia galdu zitzaigula entzutean gurekin etorri zen baloi-bila. Bidean gindoazela arrano beltzak ikusi genituen eta, haietako batek gure baloia zeukala ikusi nuenean, bi aldiz pentsatu gabe bere atzetik joan nintzen. Nerea eta Hostotxo ere korrika nire atzetik. Ni toki beldurgarrienetara sartu nintzen eta Nerea eta Hostotxo ere bai\n- Arrano beltzak! Arrano beltzak! gure baloiarekin ari dira jolasean, Maialen -esan zidan Nereak.\nArnasestuka arrano beltzen atzetik joan ginen eta konturatu gabe kobazulo ilunera sartu ginen. Bat-batean, ezer ikusten ez genuela jarri ginen eta Nereak bi begi ikusi zituen. Mamuta zen, Hostotxoren laguna eta harrituta gelditu zen Hostotxo han ikusteaz. Guk, pasatu zena kontatu genionean, berari jarraitzeko esan zigun eta laku batera eraman gintuen. Lakuan mamut gehiago zeuden eta denok arrano beltz bihurrien atzetik joan ginen. Lakuaren erdira iritsi ginenean dinosauro asko ikusi genituen, mota desberdinetako mamut asko. Dinosauroak, mamuten eta Hostotxoren lagunak ziren eta denok batera arrano beltzen atzetik joan ginen. Hostotxok, Nereak eta hirurok mamuten gainean jarri eta baloia harrapatzea lortu genuen.\nUrrutian argi txiki bat ikusi eta atzetik joanda herriaren beste muturrean azaldu ginen. Etxera iritsi nintzenean hanka bat hautsita nuela konturatu nintzen eta gurasoek etxean gelditzera behartu ninduten. Horregatik, asteazkena izan arren, etxean nago.


Nire aurrean ikusten ditudan begiak – Gazteaukera Blog\nArgazkia: Paul Hernández Quintano\nTomas Aranberrik SERSO San Viator GKEan lan egiten du eta gertutik ezagutzen du Euskadiko Gazteak Lankidetzan programa. Erakunde honek urteak daramatza Hegoaldeko herrietan hezkuntzaren bidez pobreziaren kontrako proiektuak garatzen eta Iparraldeko herrien sentiberatasuna indartzen. Besteak beste, Haiti, Honduras, Peru, Burkina Faso eta Boli Kostan sustatzen dituzte egitasmoak.\nKontaiguzu pixka bat SERSO San Viator elkarteak duen harremana Euskadiko Gazteak Lankidetzan programarekin\nSERSO San Viator elkarteak harreman estua du EGL programarekin. Gure elkarteak euskal gazteentzat egokiak diren tokiak eskaintzen dizkio EGK programari, era horretan, esperientzia positiboak bizi izan ditzaten gazte koperanteek.\nNoiztik parte hartzen duzue EGL programan eta zein herrialderekin lan egiten duzue?\nGutxi gora behera 2005-2006an hasi zen SERSO San Viator elkartea Euskadiko Gazteak Lankidetzan programarekin lan egiten. Ni 2008an batu nintzen programara eta Euskadiko gazte taldea, urte haretan, Yungayra (Peru) abiatu zen, nire garai hartako bizilekura.\nNolako harrera du programak Hegoaldeko herrietan eta biztanleriaren artean?\nOrokorrean harrera ona du programak. Harreman on honen ondorioz, urtero hainbat gazte bidaltzen ditugu programaren bidez, gure proiektuetara. Gainera, jadanik gure jendeak, ezagutzen dituzte gazte euskaldunen ohiturak, janskera, hitz egiteko era etab.\nNolako esperientzia izan duzue euskal gazte koperanteekin orain arte?\nOso positiboa izan da SERSO San Viatorrek gazteekin izandako esperientzia. Badakigu gazte guztiak ez direla berdinak eta bakoitzak programan parte hartzeko motibazio ezberdinak dituela, hortaz, norberak era ezberdinean bizi ditu bizipenak. Dena den, beharrezkotzat jotzen dugu euskal gazteek horrelako programa batean parte hartzea, munduak duen aniztasuna ezagutu eta bere eraldaketan laguntzeko.\nOso lan aktiboa egiten duzue zuen blogean, gazteen bizipenak biltzen, zein da lan honen helburua?\nPertsonekin eta pertsonentzat lan egiten dugu. Pobrezia kontzeptu abstraktua da, baina pobrezian bizi diren pertsonak konkretuak dira. Pertsona boluntarioen aurpegiak azaleratzea beharrezkoa dela uste dugu, gure ingurukoak sentsibilitzateko, eta munduko errealitate ezberdinak erakusteko.\nArgazkiek, bideoek, eta gazteen testigantzek gizartea sentsibilizatzeko balio dutela uste duzu?\nEz dakit gure kopetanteen argazkiek eta bideoek gizartea sentsibilizatzen laguntzen duten, agian lagun batzuengana heltzen da beraien ahotsa. Baina gazteek berien bizipenak ingurukoen artean zabaltzen dituztenean sentiberatasun hori olatu bihurtzen da.\nDatorren urteari begira zeintzuk dira zuen helburuak, zein herrialderekin lan egiteko asmoa duzue EGL programan?\nEGK programan parte hartzeko asmoa dugu, orainarteko esperientzia positiboa izan delako, nahiz eta programak bere mugak dituen. Perun eta Haitin lan egiteko asmoa dugu. Hezkuntza munduko GKE bat gara, eta EGK programak dirauen sasoian zailtasunak ditugu, oporraldia dela eta, bestelako herrialde batzuekin lan egiteko.\nBukatzeko, 2014ko Euskadiko Gazteak Lankidetzan kartel lehiaketa abian da, zein mezu edo aholku bidaliko zenieke kartel lehiaketan parte hartzekotan diren gazteei?\nNormalki aurrean dudan pertsonaren begiek pizten dute nire arreta. Sufritzen dagoen horren begiek diotena barneratzeko ahalmenik ez badugu, ez gara inoiz gai izango gure mundua aldatzeko.\nOharra: post honetako bideoak SERSO San Viatorrenak dira\nGazteaukera\t2013-12-02T12:03:42+01:00\t2013/12/02|Boluntarioak, Gazteak Lankidetzan|Iruzkinik gabe


iraila 2009 - Jalgi hadi plazara\nMugimendu feministaren premiazko egitekoak\nTeoria feminista izeneko ikastaroan, laugarren eta azken saioa. Lourdes Méndez irakasleak generoa terminoari heldu zion berriro. Termino ulertezina eta feminismoarentzako balio ez duena, bere ustez. Antropologoak gogorarazi zuen 1970eko hamarkadan nola mugimendu feminista eta akademia (unibertsitateak) elkartrukean ari ziren. 1980ko hamarkadan elkar elikatze hori eten zen eta gaurko panorama ondokoa da: batetik mugimendu feminista, bestetik akademia eta hirugarrenik, erakunde publikoak. 1980ko...\nLourdes Méndezekin hirugarren saioa izan genuen atzo Teoria feminista ikastaroan. Giroa bor-bor egon zen hasieratik, galdera eta hausnarketa asko. Méndezek lortu zuen partaideoi kilimak egitea. Modako terminoa, generoa, hankaz gora jarri zuen. Antropologoaren ustez, genero hitza erabiltzeak ondorio suntsitzaileak izan ditu. Erakunde publikoek bereganatu dute genero hitza eta euren modura erabili. Esate baterako, aipatu zuen nola gaur egun generoari buruzko ikerketa mordoa egiten diren, asko...\nNi-aren garaipena, feminismoan ere\nLourdes Méndez antropologoa eskaintzen ari den ikastaroko bigarren eguna lehenengoa baino mamitsuagoa izan zen, hala gertatzerik bada. Freud, Levi-Strauss, Hèritier eta beste aipatu zituen eta nahikoa lan EHUko antropologoari haria jarraitzen. Hala ere, hainbat printza ondo jaso genituelakoan nago. Beraz, Amelia, ezin esan bigarren ikastaro egunaren jarraipen zorrotza egiteko moduan naizenik, baina saiatuko naiz ideia orokorrak ahalik eta ondoen biltzen: 1970eko hamarkadan indarrean ziren bi...\nMugimendu feminista erakunde publikoek irentsi dute\nHorixe atzoko ikastaroan ateratako ondorioetako bat. Donostiako Udaleko Berdintasun eta Lankidetza Atalak antolatuta, Lourdes Méndez EHUko Artearen antropologian katedradunak lau egunetako ikastaroa hasi du. “Teoria feminista” izenburu duen ikastaroa bero-bero hasi zuen Mendézek, kontatuz nola mugimendu feministarik jada ez den Europan eta nola haren tokia erakunde publikoek hartu duten. Gero sakonago azalduko zituen ideiak lau lerrotan laburbildu zituen: -Ez dago mugimendu feministarik,...\nHondartzako gogoetak (II)\nEuskaratik gaztelaniarako jauzia hasiko duen haurraren fenomenoaz hitz egitekotan geratu nintzen aurrekoan. Hona neskatilaren istorioa. Aitak eta amak beti euskaraz egin diote hondartzan, ihes egindako esaldiren bat salbu. Umeak euskaraz erantzun die. Aiton-amonek haurrarekin duten harremana korapilatsuagoa da. Uste nuen amonak euskaraz egiten zuela eta aitonak ez, gero konturatu nintzen aitonak ere haurrari euskaraz egiten ziola. Baina bai aitona eta bai amona erdaldun imajinatzea ezin dut...


Drone militarren belaunaldia dator... - Ziber-etxekoandrea\nHasiera » Historia » Drone militarren belaunaldia dator…\nAtalak: Historia, Musika, Teknologia\nTeknologia eta ikerketa beti egon dira oso lotuta instituzio militarrekin.\nEkologia eta jasangarritasuna gaur egungo gizartearen ardura garrantzitsuenetako bat dirudienean, gudurako inbertsio ikaragarriak egiten jarraitzen dugu. Harrigarria badirudi ere, futbolaren gainetik.\nAmeriketako Estatu Batuetako armadan aldaketak omen datoz, besteak beste, soldaduen ordez robot eta droneak prestatzeko bidea egiten ari dira.\nDroneen aurkako ekintzak antolatu izan dituzte talde antimilitaristek\nHerrialde honetan, soldadu asko bidali izan dituzte munduaren beste puntara burrukara, eta konturatu dira, itzuleran inpaktu garestiegia dutela gizartearengan.\nZenbat pelikula, zenbat abesti! Auskalo zein ondorio ekarriko dituen droneen belaunaldi berri honek.\nCoen anaien, Big Lebowski filman, John Goodman haundiak bikain islatzen ditu umore puntu batekin, beterano batek bizitza normalera berregokitzeko dituen zailtasunak.\nDonny bolo jokalari ona zen, eta gizon on bat ere bai.\nGutako bat zen, mendian egotea maite zuen…\nSurfista moduan, Californiako hondartzak behatu zituen\nLa Jollatik hasi, eta Leo Carrillo-raino, Pismo-tik barrena.\nHil zaigu, bere belaundaldiko hainbat gazte bezala, bere garaia baino lehen.\nZure jakinduriarekin, Jauna, eraman egin duzu,\netorkizun oparoko beste hainbat gazte bezala\nKhe Sanh-en, Langdok-en, Hill 364-en.\nGazte hauek beren bizitza eman zuten, Donnyk bezala.\nDonnyk, boloak maite zituen.\nEta horrela, Theodore Donald Karabotsos, zure azken borondatea izango zelakoan, zure errautsak hainbeste maite zenuen Ozeano Pazifikoan zabalduko ditugu.\nGabon, printze adeitsua.\nPutza Dude, sentitzen diat. Haize puta hau.\nKaka zaharra Walter, alu nazkagarri bat haiz, guztia parodia batean bihurtzen duk!\nNahi gabe izan duk…\nZer duk Vietnam-eko kaka guzti hori? Ze zerikusi demontre zeukak guzti honek Vietnamekin?!?\nBarkatu, Dude, barkatu…\nZer demontretaz hitzegiten ari hintzen?? alu… kabroi bat haiz Walter…\nLehenengo gerrate mundialaren ondorio psikologikoak islatzen ditu “Johnny take his gun” filmak. Modu oso garratzean erakusten dira aurrerakuntza militar eta medikoek ekarri dituzten egoera berriak, gizakia noraino eraman dezaketen kontradizkioen zurrunbilo batean barrena.\nMarvin Gaye soul abeslari haundiaren “What’s going on”. Bere anai bat Vietnamen zelarik, Motown diskaetxeko Berry Gordy-k ez omen zuen nahi eduki kritikorik bere abestietan eta Gaye-k gogor burrukatu behar izan omen zuen, diska hau aurrera ateratzeko.\nJimmy Hendrix “Machine Gun”


Unibertsoaren adinaz eta tamainaz - Zientzia Kaiera\nXVII. mendearen bukaeran, Isaac Newtonek ulertzen zuen unibertsoa Jainkoak hitzetik hortzera sortua zela, eta erabat mugagabea. Kontzeptualizazio horrek alferrikakoa egiten zuen unibertsoaren tamainaz hausnartzea; era berean, unibertsoaren adina zehaztea historialarien egiteko gisa uzten zuen, eta ez zientzialarien jarduera moduan. Principia argitaratu ondotiko bi mende baino gehiagoan zehar distantzia astronomikoak zehazteko ahalegin orok Eguzki Sistema eta hurbileko izar gutxi batzuk baizik ez zituen kontuan izan.\nIrudia: Noiz sortu zen Unibertsoa? Zenbatekoa da haren tamaina? Galdera hauei erantzuna emateko lanean dabiltza astrofisikariak eta kosmologoak aurrekoen lanen oinarriak kontuan hartuta. (Argazkia: Gerd Altmann – erabilera publikoko irudia. Iturria: pixabay.com)\nUrteekin, teleskopio gero eta handiagoak eraiki ahal izan ziren, eta argazkigintza nahiz espektroskopia agertzearekin batera, izugarri hobetu zen astronomoek eskuragarri zituzten datuen aniztasun eta zehaztasuna. Nolanahi ere, XIX. mendearen bukaeran oraindik ezezaguna zen Esne Bidearen tamaina, eta, beste sistema batzuen existentziaz espekulatzen bazen ere, astronomo gutxik sinesten zuen −sinesten zuenik baldin bazegoen− gure galaxiatik kanpo zer edo zer existitu zitekeela unibertsoaren huts amaigabean.\nIzarrarteko distantziak zehazteko teknika berriek, azkenean, Esne Bidearen tamaina eta forma deskribatzea ahalbidetu zieten astronomoei, 1910 eta 1930 artean. Aldi berean, Vesto Slipher eta Edwin Hubble astronomoek nebulosa kiribil jakin batzuen espektroak gorrirantz noraino lerratzen ziren neurtu zuten, eta emaitza gisa adierazi zuten ia denak abiadura erradial handietan urruntzen zirela Lurretik.\n1929rako Hubblek kalkulatuta zeukan hainbat nebulosatara arteko distantzia zein zen, eta, lehen aldiz, froga nahikoa eman zuen nebulosa kiribilak Esne Bidetik haragoko izar-elkarketak zirela esateko (ez zen ohartu orain badakigunaz, alegia, galaxiak direla). Are garrantzitsuagoa izan zen berak egindako beste aurkikuntza bat: zenbat eta urrunago egon nebulosa, orduan eta abiadura erradial handiagoan urruntzen da Lurretik.\nHubbleren aurkikuntzek izar zenbatezinez populatu zuten Newtonen huts kosmikoa, baina ez hori bakarrik: unibertsoa estatikoa ez zela erakutsi zuten, hau da, hedatzen ari dela. Unibertsoaren hedapenaren ideia hori proposatu zuten, era teorikoan, Willen de Sitterek 1917an, Alexander Freedmanek 1922an, eta Georges Lemaîtrek 1927an. Albert Einsteinen erlatibitatearen teoria orokorreko ekuazioen emaitzetan agertzen zen anomalia bat konpontzeko bide gisa. Edonola ere, Hubbleren lanari esker hasi ziren astronomoak benetan hausnartzen unibertsoa hedatzen ari zelako ideiaz, eta, ondorioz, kalkulagarritzat jotzen haren adina eta tamaina.\nHedatzen ari den unibertsoaren adina −hortaz, tamaina ere bai−, kalkulatzeko gakoa galaxiarteko abiadura/distantzia zatidura zehaztean datza ( alegia, Hubbleren konstantea deitu izan dena zehaztea, hain zuzen). Hubblek berak kalkulatu zuen konstantearen lehen balioa hogeita hamarreko hamarkadan. Horren arabera, unibertsoaren adina 2.000 milioi urte ingurukoa zen, baina paradoxikoa zen emaitza; izan ere, Lurraren adinaren zehaztapen erradiometrikoek askoz antzinagora bidaltzen zuten kalkulua.\nBeste zientzialari batzuk beste, Walter Baade eta Allan Sandage astronomoen lanen ondorioz –berrogeiko eta berrogeita hamarreko hamarkadetan hurrenez hurren–, errotik berrikusi ziren Hubbleren konstantean onartzen ziren balioak, eta hirurogeiko hamarkadarako, astronomoak ados zeuden unibertsoaren adina 10.000 eta 20.000 milioi urte artekoa zela; tamaina, berriz, 10.000 milioi argi-urte ingurukoa. Datuok bat egiten zuten Big Bang hipotesi arrakastatsuarekin, zeren eta kosmologoei eta astrofisikariei eredu fisiko kausala eskaini baitzien, non unibertsoa hedatzen ari baitzen, bat-bateko hasiera-unea zuen eta adin zein tamaina finituak baitzeuzkan.\nBerrogeita hamarreko hamarkadatik aurrera bizkor garatu ziren teknika eta teknologia berriei esker astronomoak gero eta gehiago hurbildu zitezkeen unibertsoaren muga (behagarri)ra, eta, laurogeita hamarreko hamarkadan Hubbleren konstanteari emandako balioa zehaztea lehentasuna bilakatu zen Hubble Espazio Teleskopio berriarentzat.\nGuztiagatik ere, astronomoek Hubbleren konstantea birkalkulatzeko nork bere aldetik egindako kalkulu ugariak ez zetozen bat hamarkada horren bukaeran ere, eta iraun egiten zuen, hortaz ika-mikak: XX. mende bukaeran zenbait astronomok irmo aldarrikatzen zuten unibertsoaren adina 12.000 eta 15.000 milioi artekoa zela; beste batzuen ikuspegitik, ordea, ezinezkoa zen 10.000 eta 20.000 milioi arteko tartea baino adin zehatzagorik lortzea. Bi tresna berri behar izan ziren, WMAP eta Planck, unibertsoaren adina finkatzeko gaur egun (2013) adostuta dagoen balioan: 13.798 ± 0,037 milioi urte.\nBeste gauza bat da, ordea, tamaina. Hedatzen ari den unibertsoarena kalkulatu ahal izateko, adina dugu noski oinarri, baina kosmologia-teoria berrienek diotenez, hala nola Alan Guth-en eta beste batzuen inflazioaren ereduek ere, gure unibertso behagarria egitura are handiago baten zati (txiki) bat izan liteke, besterik ez.\nArgitalpen-data: 2021/01/07 · Atala: Oinarrizko kontzeptuez\nUxue Razkin Osasuna UPV/EHUko biokimikari eta Ikerbasqueko ikertzailea den Ugo Mayor elkarrizketatu dute Berrian. Bertan pandemiaren garapenaz eta txertoaren inguruan […]\nJuanma Gallego Big Banga gertatu eta 250 milioi urtera jaiotako lehen izarren aztarna aurkitu dute astrofisikariek, ALMA eta VLT teleskopioen […]


Aristides Vargas: Erbestean nork bere burua topatzea — Gaztezulo\nAristides Vargas: Erbestean nork bere burua topatzea\nAristides Vargas: Erbestean nork bere burua topatzea https://www.gaztezulo.eus/albisteak/aristides-vargas-erbestean-nork-bere-burua--topatzea https://www.gaztezulo.eus/albisteak/aristides-vargas-erbestean-nork-bere-burua--topatzea/@@download/image/20121318805aris_1371038245.jpg\n"Ezinezkoa dela dakigun horrek mugiarazten gaitu. Denak prezioa daukan lekuan, irudikatutakoak ez dauka baliorik, eta antzerkiak aukera horixe ematen digu: baliorik ez daukan baina mugiarazten gaituen zerbaitengan sinesteko".\nGazte ihes egin behar izan zion Aristides Vargasek (Kordoba, Argentina, 1954) Argentinako diktadura militarrari, 21 urte baino ez zituela. Antzerkigintza ikasia zen Cuyoko Unibertsitatean, eta mugimendu peronistako kide zelako atxilotze agindua emana zeukan poliziak. "Oso arriskutsutzat ninduten, eta antzezlanak baino ez nituen egin", esan izan du idazleak berak.\nEkuadorren eta antzerkigintzan erbesteratu zen Vargas. Quiton Malayerba antzerki taldea sortu zuen bere antzeko egoeran zeuden lagun batzuekin; gaur egun, Hego Amerikako antzerki talderik garrantzitsuenetakoa da, eta zenbaezinak dira taularatu dituzten antzezlanak. Gehienak Vargasek idatzitakoak dira. Bere bi lan euskarara ere itzuli dituzte: 2008an estreinatutako Haritzaren azalera zehatza (Uxue Alberdik itzulia eta Artezblai argitaletxeak argitaratua), eta Inorako bidaia, Gotzon Barandiaranek euskaratua. Kukubiltxo antzerki taldeak taularatu ditu biak; duela gutxitik ari dira Inorako bidaiarekin.\nAusentzia beti dago present Vargasen lanetan; pertsonaiek beti galdu dute zerbait, beti dabiltza zerbaiten bila. Bazterkeria jasandakoak dira gehienetan, noraezean dabiltzanak, jatorria eta helmuga aurkitu ezinda. Ingurukoekin topatzean sortzen den 'Nor zara zu?' galderak eramaten ditu 'Nor naiz ni?' galderari erantzuna ematera. Sinbolismo handiko lanak dira Vargasenak, oso gai zehatzak lantzen dituen arren; apaltasunetik bilatzen du sakontasuna.\n Donde el viento hace buñuelos\n Nuestra señora de las nubes\n La razon blindada\n La edad de la ciruela\n La muchacha de los libros usados\n Jardin de pulpos\n Tres viejos mares\n De como moria y resucitaba Lazaro, el lazarillo\n Haritzaren azalera zehatza (Artezblai, 2008)


Pandemia egoerara egokitutako udaleku irekiak eta kirol udalekuak antolatuko ditu Udalak - Berriak - Hernani\nAurten ere, udaleku irekiak eta kirol udalekuak legeak baimentzen duenaren arabera antolatu dira.\nUdaleku irekiak Uztailaren 1etik 23ra (biak barne) egingo dira herriko kale eta txokoetan barrena goizeko 09:30-13:00. Haur Hezkuntza eta Lehen Hezkuntzako ikasleei bideratuta dago, 3 eta 10 urtekoei hain zuzen ere. Jolasak eta aisialdirako jarduerak egingo dira hezitzaileez lagunduta.\nKirol Udalekuak Uztailaren 5etik 23ra (biak barne) izango dira, goizeko 09:30-13:00. Kirol jarduera desberdinak ezagutu eta praktikatuko dira bertan, hala nola, piragua, eskalada, errugbya, jolasak... 11 eta 12 urte (LH5 eta LH6) bitarteko neska mutilei bideratuta dago.\nAurten izen emateko modua aldatu egingo da, online formatuan izango da, web.hernani.eus/gazteria linkean sartuta egin beharko da. Interneterako sarbidea ez duenak edo zailtasunak izan ditzakeenak Haur eta Gazteria Arloan eskatu dezake laguntza, astelehenetik ostiralera 8:00etatik 13:00etara (aurrez hitzordua eskatu behar da 943 575435 • 943 337004 telefonoetan).\nIzen ematea apirilak 26-30 bitartean izango da, ondoren erreklamazioak egiteko aukera izango da maiatzak 3an eta 4ean. Covid egoera dela eta dauden legediak betez partaide kopurua mugatua izango da eta izen emateen plaza kopurua gainditzen bada maiatzen 6ean zozketa egingo da parte hartzaileak aukeratzeko.\nEsan bezala pandemiara egokitutako udalekuak izango dira aurtengoak, orain indarrean dauden legeekin antolatuak:\n• AGINDUA, 2020ko ekainaren 10ekoa, Enpleguko eta Gizarte Politiketako sailburuarena, haurren eta gazteen hezkuntza-aisialdiko jarduerei berriro nola ekin arautzen duena.\n• 13/2021 DEKRETUA, martxoaren 6koa, lehendakariarena, zeinaren bidez prebentzio-neurri espezifikoak 2021ean testu bakar batean lehen aldiz bateratu eta eguneratuko diren, alarma-egoeraren deklarazioaren eremuan, egoera epidemiologikoaren bilakaeraren ondorioz eta SARS-CoV-2k eragindako infekzioen hedapena geldiarazteko. Bertako 15. puntua Haurrentzako eta gazteentzako hezkuntza-aisialdiko jarduerak.\nHau da, taldeak murritzagoak izango dira, ahalik eta jarduera gehienak aire librean egingo dira eta higiene neurriak beteko dira.\nBaina esan beharra dago momentu horretan indarrean dauden legeen arabera gauzatuko direla azkenik.\nBestetik begiraleen lan poltsa ere irekiko da, udaleku irekietan lan egin nahi duen oro apuntatu dadin. Haur eta nerabeei kalitatezko aisi hezitzaile bat eskaintzeaz gain herriko, batez ere gazteei lanpostu duin bat eskaintzen saiatzen gara. Horretan lanean ari gara eta aurrera informazio gehiago argitaratuko dugu.


#0305 Letren Errepublika - Tolosaldea - Tolosaldeko ataria\nJon Miranda Labaien 2021-11-23 16:00\nMemoria ariketa bat proposatu dugu azkeneko Letren Errepublikan. Akordutik atera dute Oihana Iguaranek eta Maria Altunak Plazida Otaño bertsolaria eta osatu duten ipuin ilustratuaz aritu gara. Eta, 36ko gerran arakatuz, Alberto Barandiaranek osatu duen erreportaje-kronikaz hitz egin dugu irratsaioan.\nAste honetan Letren Errepublikara gonbidatu ditugun lagunak:\nKontalari2 taldeko Lurdes Gorostegik Osaba otso ipuina aurkeztu digu; Egokitzapen honek Italiako Frioleko ipuin tradizional batean du oinarria.\nPlazida Otañori buruz, Plazida, oihartzunaren plaza ipuin ilustratua aurkeztu dute Oihana Iguaranek eta Maria Altunak. Lan honen ingurukoak kontatu dituzte gurean.\nAlkizara dator Hitzak zaindari erakusketa. Euskal liburugintzako hainbat eragilek prestatu dute elkarrekin. Ana Urrestarazu Euskal Editoreen elkarteko idazkari teknikoak kontatu ditu erakusketa honen inguruak.\nAlberto Barandiaranek Gurea falangista zen liburua aurkeztu berri du. Kazetaritza kronika honetan Luis Fernandezen historiaren bila abiatu eta aitonarekin nola topo egiten duen kontatzen du idazle altsasuarrak. Gurera gonbidatu dugu lanaz hitz egitera.\nGogoan dut aurkeztu du Tolosan Aritz Galarraga hondarribiarrak. IbonRg musikaria izan du alboan eta aurkezpenean entzundakoekin borobildu dugu aste honetakoa.


topic_facet:"Fabrikazio mekanikoko produkzioaren programazioa (Heziketa Zikloa). Goi maila" topic_facet:"Ekipamendu eta instalazio termikoak (Modulua)" topic_facet:"Mantentze-lan elektromekanikoa (Heziketa Zikloa). Erdi maila" topic_facet:"Soldadura eta galdaragintza (Heziketa Zikloa). Erdi maila" topic_facet:"Metal Eraikuntzen Irudikapena (Modulua)" topic_facet:"Mekanizazioa (Heziketa Zikloa). Erdi maila"\nProposatutako gaia: Fabrikazio mekanikoko produkzioaren programazioa (Heziketa Zikloa). Goi maila Proposatutako gaia: Ekipamendu eta instalazio termikoak (Modulua) Proposatutako gaia: Mantentze-lan elektromekanikoa (Heziketa Zikloa). Erdi maila Proposatutako gaia: Soldadura eta galdaragintza (Heziketa Zikloa). Erdi maila Proposatutako gaia: Metal Eraikuntzen Irudikapena (Modulua) Proposatutako gaia: Mekanizazioa (Heziketa Zikloa). Erdi maila\nEkipamendu eta instalazio termikoak (Modulua) 3 Energi eraginkortasuna eta eguzki energia termikoa (Heziketa zikloa). Goi maila 3 Energia eta ura (Lanbide Arloa) 3 Fabrikazio Mekanikoa (Lanbide Arloa) Fabrikazio mekanikoko produkzioaren programazioa (Heziketa Zikloa). Goi maila 3 Fabrikazio-teknikak (Modulua) Gehiago ... 3 Instalazio termiko eta fluidodunen mantentzea (Heziketa zikloa). Goi maila 3 Instalazioa eta mantenimendua (Lanbide Arloa) 3 Instalazioak muntatzeko prozesuak (Modulua) 3 Instalazioen irudikapen grafikoa (Modulua) 3 Interpretazio grafikoa (Modulua) 3 Lanbide Heziketa Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila Metal Eraikuntzen Irudikapena (Modulua) 3 Metal-eraikuntzak (Heziketa Zikloa). Goi maila Soldadura eta galdaragintza (Heziketa Zikloa). Erdi maila 1 Makineriako Irudikapen Grafikoa (Modulua) Guztiak ikusi ... gutxiago ...


Letica Garcés: “Zer erakutsi erabakitzen dugun moduan, noiz eta nola ere gehiago pentsatu beharko genuke” – Guraso.eus\nLetica Garcés: “Zer erakutsi erabakitzen dugun moduan, noiz eta nola ere gehiago pentsatu beharko genuke”\nGoiena 2018-06-05 2018-06-05 AKTUALITATEA, HEZIKETA No Comments\nNafarroako Unibertsitateko pedagogoa da Letica Garcés eta atxikimendutik heztearen garrantziaz egiten du berba. “Atxikimendutik hezi daiteke baina baita ere haserretik, beldurretik, tristurarik… Haur bat hezten duzunean zuk sentitzen duzun guztiak du eragina berarengan”.\nEmozioen heziketan lan egiten duen Padres Formados erakundeak antolatutako hitzaldietan hartzen du parte sarri eta ohartarazten du seme-alabak ikaragarri maite baditugu ere posible dela atxikimendutik ez heztea, une jakin batzuetan. “Guraso edo hezitzaile moduan gure helburua da umea maitatua sentitzea beti. Garrantzitsua da, batez ere, 0-6 urteko etapan. Zer gertatzen da? Batzuetan haserretu egiten garela edo garrasi egiten diegula, esaterako, edalontzi bat bota dutelako. Edalontziak eragindako kaltearengatik haserretzen gara, benetan? Ez. Gaueko 20:00ak edo 21:00ak dira eta egun osoan pilatutakoa daramagu guk ere gure motxilan. Halakoetan eztanda egiten dugu eta hori seme-alabak asko maite baditugu ere. Une horretan ez gara atxikimendutik hezten”.\nZer, nola eta noiz\nAtxikimendutik hezteko hiru faktore hartu behar direla kontuan ohartarazten du Garcés-ek: zer, nola eta noiz. “Zer da erakutsi nahi dudana, noiz eta nola. Haur batek, bereziki 0-6 etapan, mugak, arauak… ikasi behar ditu. Noiz eta nola da hemen gakoa”.\nAdituaren esanetan askotan ez dugu unea ondo aukeratzen. “Umeak zerbait oker egiten duenean eta horrek asaldatu gaituenean orduan baliatzen dugu aukera hezteko, eta ez da unerik onena”, azaltzen du. “Hezi beharrean ohi egiten diogu”.\nHelduok egoera horiek identifikatzen ikasi behar dugula uste du Garcés-ek. “Lanketa bat egin behar dugu. Batzuetan egokiagoa da beste une baterako uztea eta lasaiago gaudenean gaia berriz ateratzea”.\nHeziketa errepikapenetan oinarritzen dela dio adituak. “Errepikapen etengabean eta konstantean, modu lasaian eginda eta helduaren presentziarekin eta laguntasunarekin. Haur bati agindu bat ematen diogunean erreakzio naturala frustrazioa da. Emozio hori ulertu egin behar dugu eta kudeatzen ikasteko erremintak eman behar dizkiogu umeari. Horrek, noski, esfortzu bat suposatzen du helduarentzako. Pentsatu behar dugu zein den gure helburua: irakastea jostailuak jasotzeko ohitura edo gure aginduak betetzeko direla. Horren arabera, umeari gure laguntza eskainiko diogu frustrazio hori kudeatzeko edo aginduko diogu jaso ezean zigor bat izango duela”.\nHezteko moduak, sarri, helduak bere emozioak kudeatzeko duen gaitasunarekin lotuta zuzena duela uste du Garcés-ek. “Eta ondo aukeratu behar da umea hezteko unea”.\nArgazkiaren iturria eta informazio gehiago: padresformados.es (gazteleraz)\n← Iñaki Artola: “Herri-auzo txikientzat ezinbestekoa da eskola”\nHaurren nazioa →\nIristi da negua. Neguarekin batera Gabonak. Gabonekin batera azukrez jositako…\nEAEko Hezkuntza lege proposamenaren inguruko hausnarketa 2018-12-14\nIbon Arrizabalaga: "Tratu onak ez dira premisa, harremanak baldintza onetan bideratzearen ondorio baizik" 2018-12-14


TTIPI-TTAPAk Euskaraldiarekin bat egin du - Mendialdea - Erran.eus\nTTIPI-TTAPAk Euskaraldiarekin bat egin du\nTtipi-Ttapa 2020-09-09 14:00\nEskualdeko hainbat entitate eta eragilek bezala TTIPI-TTAPAk ere bat egin du aurtengo Euskaraldiarekin. Entitateek Euskaraldian izena emateko azken eguna irailaren 27a izanen da.\nEuskaraldia euskaraz ulertzen eta bizi nahi dutenen hizkuntza ohiturak aldatzeko ariketa soziala da. Jendartearen gune guztietara zabaldua eta denboran mugatua. Aurten, azaroaren 20tik abenduaren 4ra eginen da, norbanako bezala parte hartzeaz gain (belarriprest edo ahobizi izanda) , taldean parte hartzeko aukera ere izanen da ariguneen bidez.\nMota guztietako entitateek hartu ahal izanen dute parte, ariguneren bat badute. Ariguneek, edo euskaraz aritzeko guneek, euskaraz solas egiteko aukera bermatzen dute, izan entitate barrenean edo entitateak herritarrekin duen harremanean. Talde hauetako kideek ahobizi eta belarriprest roll-ean ariko dira Euskaraldiak iraunen duen 15 egunetan, ariketa modu kolektiboan gauzatuz. Bi motatako ariguneak bereizten ditu Euskaraldiak.\nEntitate baten baitan ohiko dinamika duten eta kide guztiek gutxienez euskara ulertzen duten taldeak dira. Entitate motaren arabera, ohiko funtzionamendua duten talde horiek askotarikoak izan daitezke (sailak, atalak, ekipoak, sekzioak, zerbitzuak, taldeak…). Talde honetako kideek barne-arigunea osatzea erabakitzen dutenean modu kolektibo batean euren arteko hizkuntza-ohiturak aldatzeko aurrera pausoak ematea adostuko dute. Arigunea osatzeko beharrezkoa izanen da taldeko kideen %80a gutxienez ados egotea. Ariguneetako kide bakoitzak erabakiko du ahobizi edo belarriprest moduan parte hartu.\nEntitatean herritarrekiko harreman-espazioetan dauden pertsonek osatzen dute kanpo-arigunea, uneoro belarriprest edo ahobizi bat egonen dela bermatzen bada; hau da, herritarrek uneoro euskaraz artatuak izateko bermea badute. Horrelako espazioak izanen dira jendaurreko edo harrera postuak, supermerkatuetako kutxak, telefono bidezko arreten arduradunak, tabernariak edo dendariak, bertzeak bertze.\nIzen ematea www.euskaraldia.eus atarian egin daiteke.


sasoibide+: San Balerio – Sasoibide\nPosted on 2020-12-17 2021-11-28\nAltamira baserrirantz, aldapan gora, eskailerak igo… Heltzerakoan, arte eder horren irudiak, itzalak, harrapatu gaitu. Arte dotore, bikaina; garai bateko erregebidea babesten zuena.\nSan Kristobal aldera, bidean aurrera, Jose Luis Iñarra kalean gora. Seguru asko, Arrasateko kalerik luzeena da. Gaina hartu eta, Beneras auzora jeisteko bideak Iñarraren izena mantentzen du eta. Beraz, Arrasateko kalerik luzeena? Bitxia.\nHerriko auzorik zaharrena Beneras edo Meatzerreka. Bide ertzeko kartela Erregebideaz, Galarragako kobaz, San Balerioaz… mintzatzen da. Hori guztia interesgarria, baina pinturaz estalitako zenbait hitzen artean ez da erraza mezua ongi ulertzea. Saiatu arren, ez dugu lortu. Grafitero kaskar horien lanak, hemen informazioaren oztopo.\nErmitarantz jotzen dugu eta hor, beste kartel interesgarri bat, oraingoan guztiz garbia! Meatz auzoaren inguruko informazioa. Itsasoren telefonoak, aplikazio baten bitartez, testua, ahots gardenaz, irakurri egiten digu. Guztiok harrituta teknologiaren garapenaz. Oso lagungarria sistema, gustatu zaigu. Jarraian aplikazio horren inguruko galderak: izena, nola deskargatu… Interesa sortu du ikusitakoak!\nPosted in 2020 / 2021, Egindako irteerakTagged Asteazkena, Herriko Txokoak, San Balerio\nPrev Antoniñako hezegunea


UNESCO Etxeak, Bizkaiko Foru Aldundiaren laguntzarekin, "Garapen iraunkorrerako 2030erako Agendari buruzko sarrera. Pertsona eta planetarako plana" ikastaroa antolatu du. 2016ko abenduaren 12tik 22ra izango da, 15 orduko iraupenarekin.\nGarapen Iraunkorrerako Agenda 2030 adierazpen batek, garapen iraunkorrerako 17 helburuk eta 169 xedek osatzen dute. Hala herrialde garatuak nola garatzeko bidean daudenak barne hartzen ditu, eta aitortzen du pobrezia desagerrarazteko hazkunde ekonomikoa bultzatuko duen plan bat behar dela, klima-aldaketa, ingurumenaren babesa eta beste hainbat premia sozial kontuan hartuko dituena: hezkuntza, osasuna, gizarte-babesa eta lan-aukerak, besteak beste. Horrez gain, beste hainbat alderdi ere biltzen ditu: desberdinkeria, azpiegiturak, energia, kontsumoa, bioaniztasuna, ozeanoak eta industrializazioa.\n2030 Agendarekin, giza garapen iraunkorra lortu nahi da mundu osoan eta, horretarako, maila guztietako administrazioek lan egin behar dute: sektore pribatuak, sektore akademikoak, gizarte zibil antolatuak eta herritarrek oro har.\nIkastaroaren helburua da ikasleek modu kritikoan eta hainbat ikuspegitatik aztertzea Agenda 2030 eta agenda ezartzeko proposamenak. UNESCO Etxeak, online ikastaroaren bidez, Nazio Batuen Sistema azalduko du, hots, garapen iraunkorrerako agenda sortu, onetsi eta aztertzen den esparrua; aurretik osatu diren beste garapen-agenda batzuk aurkeztuko ditu (Milurtekoko Garapen Helburuen Agenda eta Nazio Batuek agenda horren gainean egiten duen ebaluazioa, esaterako); eta funtsezko zenbait alderdi sakonduko ditu (giza eskubideak, generoa, kultura eta hezkuntza, adibidez).\nFormatua: Online (moodle plataforma).\nIzen-ematea: Online, abenduaren 4ra arte. Izena emandako pertsonak ikastarorako dauden plazak baino gehiago badira, izena emateko ordenaren arabera onartuko dira.\nNori zuzenduta: Ikastaroa Garapen Iraunkorrerako Agenda 2030 ezagutu nahi duten guztiek egin dezakete; ahal dela, gizarteko, GGKEen, ingurumeneko edo hezkuntzako sektorekoek.\nZeinahi zalantza argitzeko


Labayru Gaur 315\nJabier Kalzakortaren 'Euskal baladak' liburukien aurkezpena\nJabier Kalzakortak Euskal baladak: azterketa eta edizio kritikoa lana aurkeztu dau. Unibersidaderako egindako tesi-lana da berez, eta hor batu ditu orain arte ezagutzen diran balada eta balada-zati guztiak. Bere helburua jatorriko iturrietara jo eta testuak zehatz eta manipulau barik emotea izan da. Antonio Zavala zanaren lorratzetik, 75 balada-gai landu ditu. Bere ekarpenik handienetakoa da ezezagun ziran aldaerak gehitzea beste biltzaile batzuek egindako …\nEuskalduna jauregian normalizazino-plana egiten\nEuskalduna jauregian euskerearen erabilerarako normalizazino-plana egiteko ardurea hartu barri dogu. Lanak atal bi ditu. Alde batetik, euskerearen erabileraren ikuspegitik, egoeraren diagnostikoa egin behar da; hau da, bai barrura begira bai kanpora begira, zer egiten dan euskeraz eta zer falta dan egiteko. Horrek hainbat arlo hartzen ditu: beharginek emoten dabezan zerbitzu zuzenak, inprimakiak, hizkuntza-paisaia, eta abar. Beste aldetik, hobetu beharreko hori …\nDaborduko martxan da hizkuntza-eskakizunak egiaztatzeko 2018ko lehenengo deialdiko prozesua, eta Labayrun be makina bat ikasle dabilz zeregin horretan. Batzuk beharragaitik eta beste batzuk zaletasunagaitik ikasturte guztia egin dabe gurean euskera ikasten. Orain, azken hileotan ikasitakoa erakusteko momentua heldu da. Joan dan astean egin dabez lehenengo azterketak; eta garagarrilera bitartean, ikasleak jo eta ke ibiliko dira euren helburua lortzeko ahaleginean.\n• Presentación de la obra 'Euskal baladak' de Jabier Kalzakorta\n• Plan de euskera en el Palacio Euskalduna\n• En marcha el proceso para la acreditación de títulos de euskera


Barka iezaiozu kamioilari zoro horri: autopistetako galerianoa da\nKonpainia handiek gutxitan egiten dituzte beren banaketa lanak beren jabegoko kamioiekin, ia beti kontratatzen dizkiete garraioan berezitutako multinazionalei, hauek zerbitzua lotzen Europar Batasuneko eki edo hego aldeko beren filialen bidez, sarri hauek lekuotako txikiagoei azpikontratatuz. Azkenean, huskeria pagatzen zaien txoferrak erabiliko dituzte –dena lege barruan, prefosta– mugak zeharkatuz gure errepideetan barrena esklabo lana egiteko.\nWilliam K.-k ‘Neon’ aldizkarirako egindako argazkian, Tibor eta Vasile txofer errumaniarrak eta Nick ingelesa Julien Chavanes kazetariarekin –motxiladuna– autopistako zerbitzugune batean, 2012ko abuztuko arratsalde bateko galdaratan. Bi errumaniarrak kontratatu dituzte Frantziatik eta Alemaniatik Errumaniara deslokalizatutako konpainiek. Kamioizaleok ere aste luzeak daramatzate asfaltotik urrundu barik.\nKamioilariok basati hutsak dira, edo hala irudiko zaizkizu errepide eta autopistetan zoro moduan aurreratzen edo atzetik bultzaka datozkizunetan. Sarri atzeko atoi luzeetan autoz edo furgonetaz gainezka, aurreratuko zaituzte zaman daramatzan kotxeak hurrengo bihurgunean zure gainera jaurtitzeko mehatxuz. Gipuzkoa zeharkatzen duen N-I errepidean abiadura mugak errespetatuz gidatu nahi baldin baduzu, hobe duzu Arantzazuko Andra Mariri promes egitea zure osasunaren truke, hemen kamioi gutxi topatuko duzu orduko 100 kilometro azpitik dabilenik, Donostiatik hasita Etzegarateraino 80tik pasatzea libre ez badute ere. Zer ematen diete, ordea, astazakil hauei?\nErantzuna Investigative Europe elkarteko kazetariek bilatu dute, aurkitutakoa erreportaje zabalean bilduz: “Gurpil gaineko tailer klandestinoak”. Europako hainbat hizkuntzatan –ez gaztelaniaz– publikatu den kronika Portugaleko Diario de Noticias-ek titulatu du “Eskubiderik gabeko kamioilariak Europako errepideetan barrena” eta Frantziako Basta! aldizkariak “Txoferren bizimodu jasan ezina: Europako auto industriaren galerianoak”. Aspaldiko zigor hura desagertu ez baina arras orokortu balitz bezala, hil arte galeretan derrigortutako lanera kondenatutako galerianoak direla kamioizaleak.\n“Renault, Volkswagen, Jaguar, Fiat… Europako autogintzako ekoizle erraldoien fabriketatik ateratzen diren karrozeria distiratsu horiek barru askoz ilunagoa estaltzen dute: berebil horiek eta aurretik beren osagaiak batetik bestera eramateko dozenaka milaka kamioilarik nozitu behar dituzten lan baldintza tamalgarriak. Europako hamalau herrialdetan sortutako ehunka txoferrekin elkarrizketatu dira, zenbait hautetsirekin, sindikatuekin, fabrikatzaileekin ere bai. “Denetan –diote Investigative Europe-koek– ondorioak lur jota uzteko modukoak dira: autoak edo horien piezak garraiatzen dituzten txoferren zanpaketak erakusten du Europar Batasunaren aurpegirik txarrenetako bat”. Europarrok ohartu ez arren, Txina edo Bangladesheko langileek nozitzen dituzten bizi baldintzen bila ez dago hain urrun joan beharrik.\nAutopistetako nomada hauek gehien bat etorkinak dira, lanean ari diren herrialdeetako gutxieneko soldata baino askoz gutxiago kobratzen dutenak. Sarritan ez dute osasun asegururik, opor eskubiderik ere ez, deskantsu egun oso gutxi eta lanagatiko nekea eta estresa daramate soinean. Kamioi barruan lau metro karratuko espazio itxietan igarotzen dituzte asteak, bertan sukaldatu, jan eta lo eginez, komunekoak eta garbiketa ere kamioian bertan edo aparkalekuetako zerbitzuetan eginez.\nDena hasi zen mugitzeko askatasunaren izenean garraioa liberalizatu zutenean. Kosteak murriztu eta etekinak handitzeko, garraio enpresak hasi ziren Eki Europako txoferrak kontratatzen. Baina eskulan merkearen bilaketa ez zen hor amaitu, gaur egun enpresa askorentzat ari diren gidariak Europar Batasunatik kanpokoak dira, Ukraina, Moldavia, Bielorrusia, Kazakhstan edo Filipinetakoak.\nMiseriaren hedatzearen erantzule bila hasita, berehala ohar daiteke txoferrak kontratatzen dituzten konpainien haritik tiraka, etekinak handitzeko kate berean daudela sartuak garraio eta logistikako korporazio handiak eta autoak ekoizten dituzten marka nagusiak: Renault, BMW, Jaguar-Land Rover eta Volkswagen. “Gurpil gaineko tailer klandestinoak: horra zer dagoen auto ustezko ‘etikoen’ atzean”.\nOrduka ez, kilometroka kobratuz\nRenaultek Paris ondoko Flinsen daukan faktoria itzelean –237 hektarea lur, 67 hektarea pabilioi– Leila Miñano kazetariak atarian aurkitu du Cosmin 26 urteko txofer errumaniarra. Hiru hilabete dira Bukarestetik irten zela eta geroztik behin bakarrik egin du lo benetako ohe batean, gainerako gau guztietan kamioiaren kabinan. Bere kideek bezala otorduak su portatil txikian berotzen ditu, dutxatzen da zerbitzuguneetan... dutxa txukunik aurkituz gero.\nHilabetean 1.200 kobratzen ditu, horietatik 400 gastuetarako. Horiekin pasatu behar da hilabete osoa Frantzian, Alemanian edo Suedian! Eta hala ere dio moldatuko litzatekeela, ez balitz etxekoak faltan botatzen dituela. “Bi urteko alaba daukat. Etxeratu nintzen azken aldian, ez zen nire izenaz ere gogoratzen...”. Bi aste gogor gehiago falta ditu etxera itzultzeko, “ea denbora ahalik eta azkarren pasatzen den”.\nMendebaldeko langileen soldaten eta ekialdekoenen arteko leizea izugarria da. Txofer poloniar batek hilean 602 euro gordin jasotzen ditu, Frantziakoak 2.478, beti gordinetan. Poloniakoak laurdena. Hala bihurtu da Polonia nazioarteko garraioan Europako txapeldun: 32.000 enpresa, 3,2 kamioi handi, hamar biztanleko kamioi bat.\nBaina konpainia handiek hondoratu dituztenean mendebaldeko kamioi enpresa asko eta izorratu txoferren bizi baldintzak –milaka lan barik lagata– orain Eki Europakoek ere jasan behar dute konkurrentzia are merkeagoa, Europar Batasunaz kanpotik datorrenena. 2012tik 2017ra %286 ugaritu dira. Moldavia, Bielorrusia, Errusia, Ukraina, Filipinak, Kazakhstan eta baita Sri Lankako langileak dira orain errepide gaineko proletario zanpatuenak.\nErrepideko galerianoetako askok ez dute osasun asegururik ere. Kazetariei lekukoek bezala protagonistek aitortu dietenez, gidatzen jarraitu beharra daukate nekatuta egon edo gaixo, ezin dira gelditu. Gehienak garraiatutako kilometroko kobratzen du. Ilegala da langileari ordaintzeko modu hau. Horrek esplikatzen du ez gelditzeko eta ahalik eta azkarren zirkulatzeko itsutasuna, Europa osoan hainbeste istripu hilgarri eragin dituena.\nGidari batzuek aitortu dute ugazabek behartu dituztela kamioien takografoak manipulatzera, legezkoak baino ordu gehiagotan ibili ahal izateko. Konpainiek geolokalizatzailearekin jarraitzen dituzte gidariak, azkarrago mugi araziz mantsoegi badoaz edo atseden hartzera gelditu badira. Eta industriako management zaharretan bezala, sariak eta zigorrak banatzen dituzte: zigorra kamioaren pinturan arrasto bat egiten badizute, bonusa astean 11.000 kilometro egitera iristen baldin bazara.\nRenaulteko atarian kazetariak aurkitu ditu Micka eta Lucas –71 urte– bulgariarrak. Bikote gisa kontratatu ditu ugazaba turkiarrak, bat bolantean ari denean bestea lotan eta alderantziz. 600na euro hilean. Harro diote Renaulten Parisko eta Turkiako Oyak-Borsako usinen arteko 3.000 kilometroak behar izanez gero egun bat edo egun eta erditan osatu ditzaketela. Eska iezu orduko 60 km-tara mantsotzeko Tolosa parean obratan dagoen errepide estutuan...


Arlabango bidea egokitzea eta Bolibartik saihesbidera irteera egitea eskatu dute - Eskoriatza - Goiena.eus\nArlabango bidea egokitzea eta Bolibartik saihesbidera irteera egitea eskatu dute\nGoiena 2006-10-06 12:46\nUdalak hainbat iradokizun bidali dizkio Aldundiari Gipuzkoako Errepideen Lurralde Planaren Aurrerapenean kontuan har ditzan. Iradokizun horiek Udaleko osoko bilkuraren onespena jaso zuten joan den astean egin zuten udal batzarrean.\nLehenik eta behin, Udalak eskatu dio Aldundiari Gipuzkoako Errepideen Lurralde Planaren Aurrerapena onartzerako orduan aurretik Arrasate eta Bergarako Lurraldeko Zatikako Planean hartutako erabakiak bere horretan uzteko; hain zuzen ere, Eskoriatzaren tramuari zegokion erabakiak ez aldatzeko. Hori izan zen lehenengo eskaera.\nLurralde Zatikako Plan hori 2005eko apirilean onartu zuten, eta orduan Aldundiak, besteak beste, Eskoriatzan honako lanak egitea adostu zuen.\nUdalak gurako luke Eskoriatza eta Arlaban arteko GI-627 errepidean, hau da, Eskoriatza eta Leintz Gatzaga arteko tramuan hobetze lanak egitea. Udalaren esanetan, egunero errepide horretatik 6.500 ibilgailuetatik gora igarotzen dira, eta errepideak ez dauka halako ibilgailu kopuru handia jasateko gaitasunik.\nUdalak garrantzia handia ematen dio udalerriko errepidetan egin beharreko beste hobekuntza lan bati, Bolibarri dagokiona hain zuzen ere.\nBolibarko GI-3344 errepidea Eskoriatzako hirigunera irteten da. Hortaz, auzotik datorren zirkulazio guztiak herri barrutik igaro behar izaten du. Udalak argudiatu du Bolibarren baso-ustiapen handia dagoela, eta horren ondorioz kamioi asko ibiltzen direla gora eta behera. Horrez gain, jakitera eman dute elizate horren bidean 50 bat txalet egiten dabiltzala, eta horrek ere kamioi askoren zirkulazioa eragiten duela.\nHorregatik guztiagatik Aldundiari eskatu diote Bolibartik saihesbidera irteteko errepidea egin dezala.


Nola iritsi GARES\nSANTIAGO BIDEAN ALDERANTZIZ\nAiegitik Lizarrarantz itzuliko gara berriz, baina oraingoan, haren ondotik pasatuko gara, Iruñerako bidean. Bidean Bilatorta (erromatarren garaiko aurri edo hondakinak eta erliebe aurrerromanikoak), Lakar (XII. mendeko Santa Engrazia basilika), Lorka, Zirauki (zubi erromatarra) eta Mañeru nekazaritza kutsuko herrietatik edo horien ondotik pasatuko gara, paisaia osoa laborantza lurrek hartua duten eskualde batetik barrena.\nAzken herri hau pasatu eta handik bi kilometrora, izen bereko askaldegi edo atsedenleku bat aurkituko dugu, bista politak dituen mendate baten magalean (34 km daramatzagu dagoeneko). Beste bi kilometrotara, Garesen (Puente La Reina) sartuko gara. Ilzarbe Bailarako hiriburu, Santiagoko Bidearen bi ibilbideek bertan bat egiteari zor dio duen izaera historiko-artistiko garrantzitsua.\nGareseko erdigunea zeharkatu ostean, eskuinetarantz joko dugu, “Campanas-Eunate” norabidean, eta handik 2 km-tara Obanos herriaren ondotik pasatuko gara. Herritxo atsegin honetan San Joan Bataiatzailearen Eliza neogotikoa ikusteko parada izango dugu, besteak beste, baina horrez gain bertako kaleetatik paseatzeko ere herri egokia da.\nGaresetik honantz etortzeko erabilitako errepidean beste bizpahiru kilometro egin ondoren, berriz, gure eskuin aldean Nafarroako tenplurik misteriotsu eta harrigarrienetariko bat ageri zaigu, Eunateko Andre Mariarena eta bere elizpe oktogonala alegia. Gareseraino bide beretik itzuliz, oraingoan eskuinetara hartuko dugu, errepide nagusi honetatik Iruñerantz hurbiltzeko.\nGaresen bat egiten dute Santiagora doazen Nafarroako eta Aragoiko bideek. Horrenbestez, hiriak monumentu-aberastasun oso zabala du ikusgai. Hiriaren erdal izenaren jatorria Arga ibaiaren gaineko zubi ederretik dator, XII. mendean harriz egina, eta puntu erdiko sei begi dituena. Ohartzen bazarete, zubi honen zutabe batean oso mezu polita duen plaka beltz bat aurkituko duzue.\nHiriaren sarreran Tenplariek fundatutako Gurutzefikapenaren Eliza kokatua dago. Barruan XIV.eko Gurutzefikapenaren tailu ederra gordetzen du. Erromesen kalean edo Kale Nagusian, Santiago eliza dugu, XII.ean altxatua eta XVI.ean berregina. Lehen tenplu erromanikotik XII. mendeko bi atalde ederrak geratzen dira. Barrualdean, irudi sakratuak eta bitxigintza bilduma garrantzitsua daude.\nSan Pedro Apostoluaren eliza XV. mendekoa da, baina ondoren zenbait eraberrikuntza egin zaizkio. Azkenik, Sancti Spiritus-eko Gomendatzaileen Komentuko eliza aipatuko dugu. Hiriko kaleetan zehar presarik gabe ibiltzea aholkatzen dugu, etxe eta jauregietako armarriak lasai behatzen ditugun bitartean.\nEUNATEKO ANDRE MARI\nObanosetik gertu dagoen (ikus ibilbidea) tenplu hau Santiago Bidean dauden originalenetakoa da. Erromaniko berantiar estilokoa (1170. urte ingurukoa), planta oktogonala du eta nerbio lau angeluarrez estalia dago. Aldarean berriz, Andre Mariren tailu bat aurkituko dugu.\nKanpoaldea edertasun handiko apiriko edo atrium batek inguratzen du, landare-motiboz apaindutako kapitelak dituzten zutabeekin. Zortzi aldeetatik soilik hiru dira jatorrizkoak, gainontzekoak XVIII.ekoak direlako.\nBere jatorriari buruz, tenplariekin lotu izan dute batzuek, baina seguru aski San Joanen ospitale-Ordenaren hil-kapera izan zen. Ahozko tradizioak, berriz, Erregina batek altxarazi zuela dio, eta bertako harriek anderearen hilobia gordetzen dutela azpian.\nSantiagoak (uztailak 25)\nErreniagako parke eolikoa